Халҡын ҙурлай ул һәм ҡыҙҙары » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Халҡын ҙурлай ул һәм ҡыҙҙары\nХалҡын ҙурлай ул һәм ҡыҙҙары 21.08.2015 // Йәмғиәт\nЭшҡыуар Хәйҙәр Ғайсин, тыуған ауылын тергеҙеп, яҡташтарының оло ихтирамын яуланы. Үҫәргәндәр уҙаманға сикһеҙ рәхмәтле. Хәйҙәр Миңшәриф улы Ҡарабәрҙелә беренсе булып бынамын тигән йорт һалдырҙы, үҙенең өлгөһөнә эйәреүсе йәштәрҙе ярҙамынан өҙмәй. Төп маҡсаты – йәшәү шарттарын яҡшыртыу. Бының өсөн ауылға газ индереү эштәрен башҡарҙы, электр сымдары һуҙҙы, юл төҙөттө. Хәйер, Ҡарабәрҙе халҡы ата-бабаларының тарихына, үткәненә битараф түгел. Сығышы менән ошо ауылдан булған шәхес, район башҡорттары ҡоролтайының башҡарма комитеты рәйесе Рәшит Иҙрисов менән һәүәҫкәр шағир Шаһивилдан Иҙрисов тарихты ентекләп өйрәнеп, унда йәшәгән ырыу-араларҙың шәжәрәһен төҙөгән, “Тамырҙарым һиндә, Ҡарабәрҙем” тигән китап баҫтырып сығарып, ата-бабаларының хеҙмәт данын, героик үткәнен мәңгеләштергән. Билдәле сәнғәт эшмәкәре, Башҡортостан Республикаһы гимны авторы Фәрит Иҙрисов та – ошо төбәктән.\nУҙған быуаттың 70-се йылдарында “перспективаһыҙ ауыл” мөһөрө тағылып юҡҡа сыҡҡан Ҡарабәрҙелә быйыл тыл хеҙмәтсәндәренә һәм һуғыш балаларына арнап мемориаль таҡтаташ асылды.\nТантаналы сара Назар (халыҡ телендә – Вәлишә) ауылы муллаһы Венер Ғайсиндың ошондағы зыяратта ерләнгән ҡан-бабаларының рухына аят уҡыуынан башланды. Унан һуң тыуған төйәктәренә ҡайтҡан ҡунаҡтар уба башында Бөйөк Ватан һуғышы яугирҙәре иҫтәлегенә ҡуйылған обелиск янына йыйылды. Яңы Себенле ауыл биләмәһе башлығы Шамил Хәсәнов билдәләүенсә, йыйындың әһәмиәте бигерәк тә йәш быуын өсөн баһалап бөткөһөҙ ҙур. Йорт-ерең ниндәй, көсөң дә шундай, тине ул.\n– Был таҡтаташҡа 101 тыл хеҙмәтсәненең һәм һуғыш балаларының исем-шәрифе индерелгән, – тине район башҡорттары ҡоролтайының башҡарма комитеты рәйесе Рәшит Иҙрисов. – Әле мәғлүмәттәр туплауҙы дауам итәм, шуға ла кемдәрҙеңдер яҡын туғанының исеме был таҡтаташта юҡ икән, борсолмағыҙ. Киләһе йыл Еңеү көнөнә уларҙың да исеме индереләсәк, тип һеҙгә вәғәҙә бирәм.\nТаҡтаташты Иҫәнғол оҫтаһы Вәли Мырҙашев эшләгән һәм уны обелисктың тәғәйен урынына үҙе үк килтереп ҡуйған. Иҫәнғол ауыл Советының ветерандар ойошмаһын оҙаҡ йылдар уңышлы етәкләгән аҡһаҡал Рафиҡ Мөхәмәтов һәм ҡунаҡтар яугирҙәргә, тыл хеҙмәтсәндәренә, һуғыш балаларына оло хөрмәт йөҙөнән обелискка сәскәләр һалды. Ҡарабәрҙе ауылының оло быуын кешеләре таҡтаташтан яҡын туғандарының исем-шәрифен уҡып, хәтирәләргә бирелде.\n– Ошо ауылда тыуып үҫтем, колхозда һауынсы булып эшләнем, – тип иҫтәлектәре менән уртаҡлашты фронтовик ҡыҙы Миңниса Хәсәнова-Мәмбәтшина. – Атайым Хәйбулла пехотала хеҙмәт иткән, Польшаға тиклем яу юлын үткән. Немецтарҙа әсирлектә булған, уларҙы союздаштар армияһы ҡотҡарған. Ҡайтҡас, колхозда бухгалтер булып эшләне. Буш ваҡыттарында ауыл халҡына быйма төпләне, итек йүнәтте. Ул был кәсепкә тотҡонда булған саҡта өйрәнгән. Аяҡ кейемен йүнәттерергә уға яҡын-тирә ауылдарҙан да килгәндәре иҫемдә. Атайым математик иҫәпләүҙәргә ифрат шәп ине. Шул һәләте ейәненә лә күскән. Улым быйыл БДУ-ның Стәрлетамаҡ филиалындағы физика-математика факультетын уңышлы тамамланы.\nСулпан Иҙрисов белдереүенсә, уның атаһы Солтан колхозлашыу осоронда милицияла, унан һуң янғын һүндереүсе булып эшләгән. Сәсеү мәлендә еңел арбаһына пар аттар егеп, колхоз техникаһына Һарыҡташтан, Таҙларҙан яғыулыҡ-майлау материалдары ташыған. Һуғышҡа 1942 йылдың баштарында алынып, күп тә үтмәҫтән Калининград өлкәһенең Горбово ауылы өсөн барған аяуһыҙ алышта һәләк булған. Әйткәндәй, нәҡ уларҙың ғаиләһе 1995 йылда Ҡарабәрҙене иң һуңғыларҙан ҡалдырып, Яңы Николаевка (Һарыбай) ауылына күсенгән.\nРайон хакимиәте башлығының кадрҙар һәм социаль сәйәсәт буйынса урынбаҫары Рауил Ҡунаҡбаев та, яҡташтарын тәбрикләп, уларҙың тыуған еренә булған һөйөүен башҡа ауылдарға үрнәк итеп ҡуйҙы.\n– Ысынлап та, Ҡарабәрҙе халҡы берҙәм, ойошҡан булыуы менән һоҡланыу уята, – тине Рауил Ғибәт улы. – Нигеҙебеҙ ҡороно, тип ситтә ҡайғырып ятмайһығыҙ. Ауыл зыяратын һәр саҡ тәрбиәләп тотаһығыҙ. Ата-бабағыҙ төйәк иткән ерҙә осрашыуҙар үткәрәһегеҙ. Был тәңгәлдә яҡташтарығыҙ әүҙемлек күрһәтә. Мәҫәлән, Хәйҙәр Миңшәриф улы иң беренселәрҙән атай йорто нигеҙендә зауыҡ менән биҙәлгән заманса өй һалды. Районыбыҙҙа туризмды үҫтереүгә башланғыс бирҙе. Ауылға газ үткәргән, электр линияһын һуҙҙырған, быйыл юлды йүнәттергән. Быуала балыҡ үрсетә, умарталығын киңәйткән.\n– Бында кешегә төйәкләнеү өсөн бар шарттар ҙа булдырылған, – тип йәштәргә мөрәжәғәт итте “Инәк” совхозында 30 йыл агроном булып эшләгән Айҙар Ҡотлобаев. – Йорт төҙө лә йәшә лә кит. Ауылдың тәбиғәте иҫ китмәле матур, һауаһы саф, ере уңдырышлы. Дөрөҫ әйтә ауылдың аҡһаҡалдары: яңы технологияларҙы ҡулланмай тороп та бында бойҙайҙың гектарынан 15 – 18 центнер уңыш алырға мөмкин. Ә инде минераль ашламалар индереп, яңыса ер эшкәртеү ысулдарын файҙаланғанда, Ҡарабәрҙе баҫыуҙары уңышты 2-3 тапҡырға күберәк бирәсәк.\nҺуғыш йылдарында, Ҡарабәрҙе ауылында “бөтәһе лә фронт өсөн, барыһы ла Еңеү өсөн” тип тир түккән тыл ветерандары ла һанаулы ҡалған бөгөн. Уларҙың исеменән Фәтих ағай Мусин телмәр тотто. Уның сығышында колхозында йәне-тәнен аямай эшләгән ауылдаштарының исем-шәрифе яңғыраны.\n– Тыныс тормоштоң ҡәҙерен белегеҙ, заманға яраҡлашып, файҙалы эштәр менән шөғөлләнегеҙ, – тине ул, йәштәргә мөрәжәғәт итеп.\n50 йыл бергә ғүмер кисергән биш ғаиләгә иҫтәлекле бүләктәр тапшырылды. Аҙаҡтан тыуған яҡтарын, туғандарын һағынып ҡайтҡан ҡунаҡтар ХХ быуаттың 50-се йылдарында звено етәксеһе Разия апай хәстәрлегендә ултыртылған саған, ҡайын ағастары һалҡынындағы бер матур аҡланда усаҡ яғып, самауыр ҡуйып, табын ҡорҙо. Йырлап-бейеп, йәшлек хәтирәләренә бирелде, иҫтәлеккә фотоға төштө улар.\nЭйе, йәшлек йылдарын, ғәзиз төйәген кемдәр генә һағынмай?! Һандуғастар ҙа бит, яҙҙар еткәс, тыуған яҡтарына әйләнеп ҡайтып, уның гүзәл тәбиғәтендә һайрашып туя алмай...\nИл тойғоһо иргә миҙал түгел,\nМуйынына тағып йөрөргә.\nИл тойғоһо ирҙең намыҫында,\nЙөрәгендә йөрөй гел бергә.\nТәнемдәге һәр бер күҙәнәгем\nИл тойғоһо менән тулғанда,\nТамаҡ ярып ниңә ҡысҡырырға,\nНиңә миңә миҙал, туғандар?\nИл тойғоһо – бар тормошом минең,\nТын алышым, йөрәк тибешем,\nУл – ғазабым, ул – хазинам минең...\nҺәм иҫбатлар уны тик эшем.\nБөйөк Ватан һуғышы башланғас, 38 йортло Ҡарабәрҙе ауылының 41 ир-уҙаманы ҡулына ҡорал алып, иленең азатлығын һаҡлаусылар сафына баҫҡан. Шуларҙың 27-һе яу яланында башын һалған. 112-се башҡорт кавалерия дивизияһында Мәһәҙи Иҙрисов, Йәнғәле Кәримов, Харис Бикмөхәмәтов, Ниғмәтулла Мусин, Ғазали Искәнйәров хеҙмәт иткән. Әйләнеп ҡайтмаған яугирҙәрҙең ҡатындары Маһикамал Ғайсина, Гөлсирә Кәримова, Фәхирә Мусина, Миңлеямал Хәсәнова, Хәлиҙә Түлбаева йыл әйләнәһенә колхоздың иң яуаплы, ауыр бурыстарын үтәүгә йәлеп ителгән. 10 – 12 йәшлек балалар ҙа колхоз эшенән ҡалмаған. Ҡарабәрҙе ауылынан иң һуңғы ғаилә 1995 йылда күсенеп киткән.\nОктябрь революцияһына тиклемге осорҙа был ерҙәргә хәҙерге Ырымбур өлкәһе биләмәһендә йәшәгән сауҙагәр, эре ер биләүсе Базанов хужа булған. Ауыл байы Янбай Йосопов 20-гә яҡын баш һыйыр, башҡа төрлө күп мал тотҡан. Ул Ырымбур баҙарында аҡ май һатып кәсеп иткән, ә Базанов күпләп көнбағыш үҫтергән.\nАвтор: Миҙхәт АҪЫЛБАЕВ.


Башҡортостанда эшҡыуарҙы урлаусы ике ир суд алдында яуап бирәсәк\nУлар икеһе лә Дағстан Республикаһы вәкилдәре.\nТикшереү барышында асыҡланыуынса, былтыр улар ,,ВЕК Ойл,, яуаплылығы сикләнгән йәмғиәте директоры менән бәйләнешкә сығып, унан бензин һатып алыу өсөн контракт буйынса күсерелгән 8 миллион һум аҡсаны ҡайтарыуын талап итә. Эшҡыуар баш тартҡас, ғәйепләнеүселәр төҙөлөп ятҡан автозаправкаға килеп, унда ирҙе туҡмай һәм үҙҙәре менән алып китә. Эшҡыуарҙың туғандары хоҡуҡ һаҡлау органдарына хәбәр итмәһен өсөн, Дарсланов менән Атаев унан ҡатынына шылтыратып, командировкаға китергә мәжбүр булыуы хаҡында хәбәр иттерә. Ирҙәр шулай уҡ автозаправка ҡарауылсыһын производство бүлмәһенә бәйләп һалып ҡуя. Эшҡыуар машина эсендә тәүлектән ашыу ята, был ваҡытта енәйәтселәр уны язалау менән ҡурҡытып аҡса талап итә. Енәйәт эше фигуранттары үҙҙәренең ғәйебен танымаған. Енәйәтте асыҡлау өсөн барлығы 12 тикшереү үткәрелгән, шул иҫәптән ғәйепләнеүселәрҙең береһе автозаправкала ҡалдырған тәмәке төпсөгөнән ДНК анализы алынған.


Сарматова баҡсаһы (Таганрог) — Башҡорт Википедияһы\nСарматова баҡсаһы (Таганрог)\nНигеҙләүсе А.С. Сарматова\nНигеҙләнгән XX быуаттың беренсе сиреге\nСарматова баҡсаһы — Таганрог ҡалаһы халҡының мәҙәни ял итеү урыны. Баҡса XX быуаттың тәүге сирегендә барлыҡҡа килә. Был йәйге ял итеү баҡсаһына А. С. Сарматова тигән ханым нигеҙ һалған. Биләмәһе Италия тыҡрығында урынлашҡан була.\nГрек урамы мөйөшөндәге һәм Таганрогтың Италия тыҡрығындағы 3-сө номерлы йорттар араһында урынлашҡан. XX быуаттың тәүге сирегендә барлыҡҡа килгән. Уға элекке бейеүсе, йырсы А. С. Сарматова нигеҙ һалған. Ленин урамында тротуар өҫтөндә «Сарматова Баҡсаһы» тигән вывеска элеп ҡуйылған. Йәйге баҡса — ҡала халҡының тиҫтә йыл дауамында мәҙәни ял урындарының береһе.\nБашта был урында Сарматова ханым миниатюралар театры аса. Ул ике террасанан торған бәләкәй генә майҙанда урынлашҡан була. Бында йыш ҡына эстрада номерҙары ҡуйыла. Уны ҡарарға сит ил кешеләре, урындағы юристар һәм офицерҙар килә. Ял итергә килгән ҡунаҡтар өсөн «Буфф» атамаһы аҫтында ресторан эшләй. Унда һәр төрлө эсемлектәр, шулай уҡ француз коньягы менән виски тәҡдим ителә. Буфетта туңдырма, морс, һыра, кеүәҫ, сельтер һыуы, ситро һатыла. Эстрада тамашаһы киске сәғәт унда башлана, ә ресторан төнгө икегә тиклем эшләй.\nГраждандар һуғышы ваҡытында баҡса бер аҙ эшләмәй тора. Һуңынан тағын эшләп китә һәм халыҡ мәғәрифе идаралығы Комитеты ҡарамағына тапшырыла. Артабан Сарматова баҡсаһы Таганрог драма театры филиалы булып китә. Уның менән Сәйәси -ағартыу (Политпросвет) художество секцияһы етәкселек итә. Бында Советтар Союзы ваҡытында Клавдия Шульженко, Вадим Козин, Владимир Коралли, Изабелла Юрьева,Яков Скомаровский эстрада оркестры сығыш яһай.\n1930 йылдар аҙағында эстрада, Италия тыҡрығына йәнәш, йәйге баҡсаның өҫкө террасаһында урынлашҡан була. Хәҙер был урында педагогия институтының дөйөм ятағы төҙөлгән. Шулай уҡ, өҫкө террасала 200—300 тамашасыға иҫәпләнгән оҙон ағас эскәмйәләр ҡуйылған.\n1928 йылда кәртәләп алына. Эскәмйәләр аҙаҡ ағас ҡойма менән уратып алына. Һауа шарттары боҙолғанда тамашасыларҙы һаҡлау өсөн өҫтөн япма менән ҡаплайҙар. Түбәнге террасаһында кафе, ресторандар, фонтан, ҡыуаҡтар урынлашҡан. Гравий менән ҡапланған юлдар һалынған.\n↑ Дом 1.\nhttps://ba.wikipedia.org/w/index.php?title=Сарматова_баҡсаһы_(Таганрог)&oldid=686461 ҡабул ителгән\nТаганрогтың иҫтәлекле урындары\nБыл бит һуңғы тапҡыр 07:52 11 май 2017 үҙгәртелгән.


Алтын башлы ҡатын-ҡыҙҙан баҡыр башлы ир артыҡ, тиһәләр ҙә...\n14 Октябрь , 09:04\nХалҡымда”Алтын башлы бисәнән баҡыр башлы ир артыҡ” тигән әйтем бар. Әммә барыбер донъя йөгөн ауылда бөгөн дә ҡатын-ҡыҙ тарта...\nОлоғая килә үткәндәр йышыраҡ иҫкә төшә. Шуға ла өлкән быуын кешеләре осрашһа, күберәк бала сағын, йәшлеген иҫкә төшөрөүсән. Мин дә йыш ҡына беҙгә тормош һабаҡтары биргән яҡындарымды, инәйҙәрҙе, апайҙарҙы, еңгәләрҙе хәтерләп алам.\nЭлек ауыл ҡатын-ҡыҙҙары заман ауырлығына ҡарамай күңелле йәшәне. Бер-береһенә өмәгә йөрөнө, ҙур мәшәҡәттәрҙе ҡулалмаш эшләне. Ҡаҙ өмәләре нисек гөрләп үтә торғайны!\nЙәй етһә сөгөлдөр утау, көҙөн уны йыйып тапшырыу ҙа күберәк гүзәл зат иңенә төштө. Туғайҙарҙа балан, муйыл тиргән дә ҡатын-ҡыҙ ине. Бигерәк тә гөлйемеште ярышып йыя инек беҙ. Күрше Күгәрсен районы Йомағужа ауыл дауаханаһында ошо киптерелгән емешкә алмаштырып мамыҡ бирә торғайнылар.\nҠышҡы оҙон кистәрҙе лә ауыл ҡатын-ҡыҙҙар күберәк бергә үткәрҙе. Йә өмә үткәреп, юрған-түшәк яһаны, күбене. Йә йыйылышып дебет иләп, шәл бәйләне. Ул заманда үәл (вуаль) бәйләй белмәгән ҡатын-ҡыҙ булмағандыр. Ярышып бәйләй торғайныҡ: кемдеке матурыраҡ, ҙурыраҡ, күпереп тора. Ул ваҡытта был шөғөл ярайһы ҙур ғына килем дә килтерә ине бит. Бер шәлде һалтып, балаларҙы мәктәпкә әҙерләй торғайныҡ. Ғөмүмән, бәйләм бәйләгән, донъя көтәм тип тырышҡан уңған ҡатындарҙың ауылда ярты төнгә тиклем өйөндә ут һүнмәне. Йоҡо иҫәбенә ойоҡ-бейәләйҙәр ҙә бәйләнде, сөгөлдөр утағанда ла хатта аҙ ғына ял ваҡытында ла ҡулдан бәйләм төшмәне.\nКөйәнтәләп һыу ташылды, усаҡтан ут өҙөлмәне, самауыр һәр ваҡыт шыжлап ултырҙы, сөнки күп ғаиләләр ишле булды. Береһен мәктәпкә оҙатаһың, икенсеһен ҡаршы алаһың. Хәҙерге кеүек электр сәйнүге, газ юҡ. Балаларҙан тыш мал-тыуар, ҡош-ҡорт күп аҫыралды. Ауыл ҡатын-ҡыҙҙары бесәнгә лә, ырҙын табағына ла, фермаға ла эшкә өлгөрҙө. Күптәр үҙҙәре менән балаларын да йөрөтөп, эшкә өйрәтте.\nҠалаға барһа, ауыл ҡатын-ҡыҙҙары әллә ҡайҙан айырыла ине: баштарында яулыҡ. Ябынмаған осраҡта ла, аяғында һәр ваҡыт ойоҡ булды. Ялан бот йөрөмәне улар.\nХәҙер гүзәл заттарҙың ауылда йәшәгәндәре лә, ҡаланыҡылар ҙа бер тиң. Уларҙы һис тә айырырлыҡ түгел. Зауыҡлы итеп кейенә лә, биҙәнә белә белә. Элекке кеүек бөтәһе лә сүпрәнән баш ҡуйып, икмәк бешерә белмәһә лә, күптәр автомобилде лә “ауыҙлыҡланы”. Баҡса ла үҫтерә, ҡаҙ-өйрәк тә алып аҫырай, сиратлап көтөү ҙә көтә. Йәй көнө ҡаланан ҡайтҡан балаларын, ейән-ейәнсәрҙәрен тәмле-татлы ризыҡтар бешереп, ҡаршы ала һәм күстәнәстәрен тейәп оҙата. Һөт-ҡаймағын, майын-эремсеген, ҡоротон, һөҙмәһен сумкаһына тултырып, матур кейенеп, баҙарға барып һатып аҡса эшләргә лә өйрәнде. Ә бына хәҙерге һәм элекке ауыл ҡатын-ҡыҙҙары араһында ғына айырма бар - бөгөн гүзәл заттар сөгөлдөр утамай. Күптәрҙең йортона һыу үткән, көйәнтәләп һыу ташымай. Хәҙер ауылда ла рәхәтләнеп йәшәргә була.\nМиңзәлә САНГИШЕВА, хеҙмәт ветераны.


Йәштәр берлектәре көс һынаша\nӨфөнөң Мостай Кәрим исемендәге 158-се башҡорт гимназияһында Йәш яҡташтар берлектәре ассоциацияһы командалары араһында мини-футбол үтте.\nӘле ойошмала республиканың 16 төбәгенән 5 меңдән ашыу ағза иҫәпләнә. Улар тарафынан йылына тиҫтәгә яҡын мәҙәни һәм спорт сараһы үткәрелә. Атап әйткәндә, волейбол, футбол, шахмат, шашка кеүек бик күп спорт төрҙәре, шулай уҡ «Һылыуҡай» конкурсы, студенттарҙы беренсе курсҡа бағышлау һәм башҡалар. Мини- футболда Әбйәлил районының яҡташтар берлеге тәүге урынды яуланы. Икенсе һәм өсөнсө баҫҡыстарҙы Бөрйән һәм Хәйбулла вәкилдәре бүлеште. Бынан тыш, иң мәргән уйынсы, ҡапҡа һаҡсыһы һәм башҡа номинацияларҙа еңеүселәр билдәләнде. Шулай ҙа йәштәр өсөн бындай сараларҙа иң мөһиме - һау-сәләмәт тормошҡа ынтылыу, буш ваҡытты файҙалы үткәреү. Шуға ла ярышта ҡатнашыусыларҙың һәр береһен еңеүсе тип атарға мөмкин.


Туризм иҡтисадтың мөһим өлкәһе | ГТРК «Башкортостан» — Новости Уфы и РБ\nТуризм иҡтисадтың мөһим өлкәһе\n09 августа 2019 — 18:23 ГТРК «Башкортостан»\nРеспублика етәксеһе Радий Хәбиров туризмды иҡтисадтың мөһим өлкәһе тип атаны һәм ошо өлкә менән даими шөғөлләнәсәген белдерҙе. Башҡортостанда Туризмды үҫтереү концепцияһы сиктәрендә үҙенсәлекле туристик объекттар булдырыу, эшлекле туризм буйынса эште яйға һалыу, инфраструктура булдырыу, комплекслы туристик маршруттар әҙерләү һәм туристик продукттарҙы тышҡы баҙарға сығарыу күҙаллана. Дөйөм милли туристик рейтингта Башҡортостан тәүге 10 төбәк иҫәбенә инде. Республика шулай уҡ туристар ағымы күләме, туризм өлкәһендә халыҡҡа түләүле хеҙмәттәр күләме, ҡунаҡханалар, шифаханалар һәм башҡа саралар һаны буйынса илдә һәм Волга буйы федераль округында алдынғы урындарҙы биләй.\n1 из 859\nРадий Хабиров: Мы запустили программу "Сельский тренер" и уже определили первых, кто получат по 600 тысяч рублей\nБыйыл хәрби уҡыу йорттарының күсмә ҡабул итеү комиссиялары абитуриенттарҙы урындағы хәрби комиссариаттарҙа ҡабул итәсәк. Был мәжбүри сара илдәге эпидемиологик хәл-ваҡиғалар менән бәйле. Быға тиклем уҡыусылар теләгән белем усағына үҙҙәре барып имтихан тапшыра ине. Өфө ҡыҙы Индира...\nУларҙан сит кеше бурыстарын ҡайтарттыралар. Башҡортостанда йәшәүсе граждандарға үҙҙәренең исемдәре һәм фамилияларына оҡшаш кешеләрҙең бурыстарын һәм штрафтарын түләргә тура килә. Ошондай хәлгә Өфөнән Денис Степанов тарыған. Был хәл 2019 йылдың ғинуарында башлана. Өфөлә йәшәүсе Денис Степановтың...\nАдминистратив хоҡуҡ боҙоуҙар тураһындағы законға индерелгән үҙгәрештәргә ярашлы, хәҙер бының өсөн 500 һумлыҡ штраф ҡаралған. Законды ҡайтанан боҙоусылар мең һум түләйәсәк. Федераль ҡануниәт төбәктәргә тәмәке тартыу рөхсәт ителмәгән өҫтәмә урындарҙы билдәләргә мөмкинлек бирә. Дәүләт Йыйылышы-...\nБашҡортостанда коронавирус менән ауырыусылар 6 мең ярымға яҡынлаша. Бер тәүлектә республикала сирлеләр һаны 40-ҡа артҡан, тип хәбәр ителә стопкоронавирус.рф сайтында. 4 мең 763 кеше һауыҡҡан. Тәүлек эсендә Башҡортостанда коронавирус инфекцияһынан вафат булғандар теркәлмәгән. Пандемия...\nCOVID-19 менән бәйле хәлдең үҙгәрешен фаразлап Республика һаулыҡ һаҡлау министрлығы сир йоҡтороу кимәле көҙгә яҡын һүлпәнәйер, тип белдерә. Министр урынбаҫары Ирина Кононова билдәләүенсә, әле пандемияның иң юғары күләме күҙәтелә, сир асыҡланған пациенттар һәм пневмония менән ауырығандар һаны бер...\nҒәҙәттән тыш хәлдәр министрлығының республика буйынса төбәк идаралығы Башҡортостанда ҡойма ямғырҙар яуыуы, йәшен йәшнәүе, көндәрҙең һалҡынайыуы сәбәпле һаҡ булырға саҡыра. 23 июлдә оҙайлы көслө ямғырҙар үтте. Ел төнъяҡ-көнсығыштан, талғын, һауа температураһы 19-24 градус. Ғәҙәттән тыш хәлдәр...\nЕргә һуңғы ете йылда иң сағыу тип танылған ике ҡойроҡло йондоҙ, комета, яҡынлаша. 23 июль төнөндә Ньювайз Ергә иң яҡын нөктәлә теркәлә. “Новости” Рәсәй мәғлүмәт агентлығы, Мәскәү планетарийынан алынған белешмәгә нигеҙләнеп, ғалимдар яңы асҡан комета Ергә 110,52 миллион километрға яҡынлаша, тип...\nӨфө буйлап экскурсия\nТуристар өсөн Өфөлә тарихи һәм мәҙәни ҡомартҡылар, һәйкәл, иҫтәлекле урындар исемлеге әҙерләнә. Әле яҡынса өс йөҙ обьект билдәле. Шулай уҡ ҡала урамдарында юл күрһәткестәре ҡуйыла башланы. “Мираж” теплоходы бер көн эсендә яҡынса биш-алты рейс эшләй. Әле лә ул сираттағы сәйәхәтселәренә ашыға....


Башҡортостанда ауыл хужалығы йәрминкәләре үтә - GTRK.TV — Новости Уфы и РБ\nШәмбе һәм йәкшәмбе баҙарҙарында ауыл хужалығы тауарҙары, йәшелсә-емеш һаталар. Уҙған ял көндәрендә Өфөлә лә ошондай сауҙа рәттәре ойошторолдо. Бал, май, он ризыҡтары, үҫентеләр менән һатыу итеүселәр республиканың төрлө райондарынан килгәйне. Иглиндағы шәхси хужалыҡтар, фермерлыҡ йәмғиәттәре, мәҫәлән, баш ҡалаға 84 машинанан торған ылау ебәргән. Район бренды – Иглин һуғаны хаҡы уртаса 25-30 һум. Быйыл йәрминкәлә бал ҡиммәтләнгән. Тик йәрминкәгә килеүселәр хаҡтарҙың ҡапыл артыуына зарлана. Мәҫәлән, шәмбе баҙарына килеүселәргә картуф килограммы 15 һумдан 35 һумғаса торһа, Өфөләге кибеттәрҙең береһендә “икенсе икмәк” ун һигеҙ һумдан юғары түгел. Шуға ла ауыл хужалығы йәрминкәһенә килеүселәр араһында буш ҡайтыусылар ҙа бар.


Һорауҙарға тура яуаптар » Архив газеты "Йәшлек"\nЕтеҙ үҙен бөтөрөр, әкрен эшен бөтөрөр.\n– Бер көләмәстән башлайым әле. Ике дуҫ осрашҡан да, һөйләшәләр икән:\n– Аҡ-ҡара һыҙатлы…\n– Әле ниндәйе һуң?\nЯрты йыл үткәс, тағы осрашалар.\n– Шунан, хәлдәр? Беләм аҡ-ҡара һыҙатлы икәнен, әле ниндәйе?\n– Теге ваҡытта ла ҡараһы ине бит.\n– Юҡ, ул саҡта ағы булған икән шул…\nБына беҙҙә лә әле шундай хәл. Былтыр яңы йылға пландар ҡорғанда, көрсөктән нисек сығыу юлын эҙләгәндә, иҡтисадыбыҙҙың тышҡы факторҙарға, экспорт тауарҙары – нефть, газ, химия, ашламалар – хаҡына бәйле икәнен күҙ уңында тоттоҡ. «Брент» маркалы нефть барреленең хаҡы 100 доллар булырын күҙалланыҡ. Хәҙер иһә баррель хаҡы 38 доллар. Тимәк, беҙ бюджетта нимәнелер үҙгәртергә мәжбүрбеҙ.\nТатарстанда Президент атамаһының киләсәге\n– Беҙҙә шулай тиҙәр – хет көршәк тип әйтегеҙ, тик мейескә генә тыҡмағыҙ. Был Татарстандың үҙенең эше. Мин быны милли тойғоларға тейер тип уйламайым. Кавказ халыҡтары милли тойғолары өсөн нисек көйә? Әммә хатта Чечня ла: “Беҙҙең илдә бер Президент булырға тейеш, ә республикабыҙҙа беренсе вазифалағы шәхесте башҡаса атаясаҡбыҙ”, – тине. Был чечен халҡының ҡарары булды. Беҙ Татарстан халҡының да теләһә ниндәй һайлауына ихтирам менән ҡараясаҡбыҙ. Үҙегеҙ хәл итегеҙ, яраймы?\nТөрөк властарының аҙымы\n– Улар бәреп төшөргән беҙҙең самолетҡа ҡарата, был “дуҫ булмаған” акт түгел, ә дошманлыҡ. Беҙҙең кешеләр үлде.\nӘгәр был бәхетһеҙ осраҡ булһа, бер хәл. Ундай саҡта ни эшләйҙәр? Шундуҡ телефонды алалар ҙа, бер-береһе менән аңлашалар. Ә Брюсселгә барып, беҙгә һөжүм итәләр, тип ҡысҡырмайҙар. Беҙ кемгәлер тейҙекме? НАТО-ға арҡалана башланылар. Ә был НАТО-ға кәрәкме? Юҡ.\nАуыл хужалығы һәм фермерҙар\n– Агросәнәғәт комплексы үҫеше йүнәлештәре буйынса барған бәхәстәрҙә, ҙур етештереүселәрҙе үҫтерергә кәрәк, фермерҙар илде сифатлы һәм тейешле күләмдә тәьмин итә алмаҫ, тиҙәр. Әммә, һис шикһеҙ, фермер хужалыҡтарына ла булышлыҡ итергә тейешбеҙ. Улар аҙыҡ-түлек хәүефһеҙлегенә тос өлөш индерә. Булышлыҡ итеү мөһим. Мин күп тапҡыр әйттем – агросәнәғәт комплексына ярҙам буйынса саралар, шул иҫәптән финанслата ла, бер һүҙһеҙ үтәләсәк.\n– Мин пенсия йәшен оҙонайтыуға һәр ваҡыт ҡаршы булдым. Әле ул әкренләп түрәләр өсөн арттырыла. Ил, төбәк һәм муниципаль кимәлдәге чиновниктар 65 йәшкәсә эшләйәсәк. Мәҫәлән, ҡатын-ҡыҙҙар 55 йәшкә еткән икән, тимәк, яңыса ул 55 йәш тә 6 айҙан һуң хаҡлы ялға сығасаҡ. Йәғни яртышар йыллап оҙонайтыла. Ә бөтәһен дә иҫәпкә алғанда, әле ваҡыт етмәгән.\n– Улар бер ҡасан да “йондоҙ балалары” булманы, Рәсәйҙәге юғары уҡыу йорттарын тамамланылар, әле лә илдә йәшәйҙәр. Сәйәсәт һәм бизнес менән шөғөлләнмәйҙәр. Үҙ тормоштары менән йәшәйҙәр һәм быны лайыҡлы эшләйҙәр.\nавторы: admin | 23 декабря 2015 | | Фекерҙәр (0)\nРәсәй иҡтисадында парадокс йәки Илебеҙҙ ...\n«Көрсөк беҙгә ҡурҡыныс түгел»


МУЙЫЛ СӘСКӘ АТҠАН ТУҒАЙҘА\n26 Октября , 16:27\nКүк таҫмалай асфальт юл берсә үрләй, берсә түбәнгә йүгерә. Урал тауҙары текә бында. Автобус көс-хәл менән бара.\nТуҡтап ял иткән арала бер егет яңғыҙ ғына үҫкән муйылдың бер нисә ботағын һындырып алырға ла өлгөрҙө. Ни өсөн шулай эшләгәндер? Ап-аҡ сәсле башҡорт әбейенең йөҙө ҡарағусҡылланып китте.\nУрман да урман. Шәм һымаҡ ҡарағайҙар тыныс, мөһабәт. Донъяның ел-дауылдары, ығы-зығылары уларға ғүмер баҡый ҡағылмаған, тиерһең.\nБелореттан сыҡҡас, Учалыға табан барғанда ошондай хистәр кисерҙем мин. Ҡаҙаҡҡол ауылына етеп киләбеҙ. Алда ғәйәт киң күренеш асылды. Бөркөттәр оса торған бейеклектән күренгән ғәжәп йәмлелек ниндәйҙер сихри көс менән күңелдең иң нескә ҡылдарына сиртте. Мин үҙемде ҡараңғы тарлауыҡтан яҡтыға килеп сыҡҡандай хис иттем.\nҮҙәндең үҙ матурлығы, үҙ хозурлығы. Бөтә кешенең күҙе тәҙрәлә, тышта. Миндәк йылғаһы туғайлыҡтарындағы ап-аҡ муйыл сәскәләре сихри тылсымы менән беҙҙе арбай. Сәскә баҡсаһы йылға буйлап Байрамғол ауылына тиклем һуҙыла. Иҫ-аҡылың китер — ҡырҡ-илле саҡырым арала туғай аҡ сәскә, тик аҡ донъя.\nТәбиғәттең туй мәле, тиерһең. Сымылдыҡҡа инер йәш ҡыҙ кеүек кенә. Йәшелһыу яулығын елберләткән еремдә үҫкән иҫерткес япраҡ еҫен бөркөүсе ҡайындарҙың аҡ тәненә һут тулыша. Автобуста килеүсе Яйыҡ буйы ҡыҙҙары ла аҡ ҡайындар һымаҡ ҡына.\nАҡ һәм йәшел. Йәшел һәм аҡ. Йәшәйештең сағыу төҫтәре.\nКүрәһегеҙме, туй, туй... Сәскә ҡуйынында кешеләр. Юҡсы... Аҡбуҙатта Аҡсәскә менән Аҡйегет кенә. Күҙҙәрем сағыла. Сихри тылсым хасил иттеме һеҙҙе? Күрәйемсе йөҙөгөҙҙө, туҡтасы, шофер. Аҡйегет Аҡсәскәһен ҡулдарына ала. Урал улының тауышы тауҙарға бәрелеп шаңдай:\n— Аҡсәскә менән Аҡйегет ҡауыша, Аҡйегет ҡауыша... Ишетегеҙ... Аҡсәскәне һөйәм, шашып һөйәм!\nЮҡҡа ғына был тирәләге ауылды Һөйәрғол тип йөрөтмәйҙәрҙер. Мәңгелеккә һөйөшкәндәр, ҡауышҡандар йәшәйҙер бында, моғайын.\nТөш түгел ине был. Ап-аҡ костюм, ап-аҡ күлдәк кейгән ғашиҡтарҙы ап-аҡ муйыл шәлкемдәре янында күргән башҡорт әбейенең битенән сөбөрләп-сөбөрләп йәш аға.\n— Ни булды, оләсәй?.. Ошондай гүзәллеккә һөйөнөргә генә кәрәк.\n— Үткәндәр хәтергә төштө, балам. Ҡырҡ икеләме, эйе, эйе, муйыл сәскәләре ҡара көйҙө. Ваҡытһыҙ ҡырау тейҙе. Шул саҡ кәләш әйттерергә лә өлгөрмәгән ике улымдың бер юлы үлем хәбәре килде. Бер-бер артлы тыуғайнылар, игеҙәк кеүектәр ине. Эй, йөрәк кенәм өҙөлә, һығылып-һығылып илайым. Сәскәләре шиңгән муйылдарҙы ҡосоп үкһейем. Иҫәңгерәп күпме ятҡанмындыр. Әхирәттәрем өйгә алып ҡайтҡанын да иҫләмәйем. Әле ошо туйҙы күргәс, һәммәһе күҙ алдыма килеп баҫты. Уландарым иҫән булһа, инде ейәндәремдең улдары ҡыҙ күҙләр ине. Ҡырҡ бишенсе йыл муйылдар хас быйылғы кеүек шау сәскәгә төрөндө. Мин дә кешеләр ыңғайына көлөргә маташам, тик күҙҙәрем үҙенән-үҙе мөлдөрәй. Уйлаһам, әле лә уйҙарымдан уйылам. Сәскә кеүек уландарымды һуғыш ҡына йотто. Муйыл ағасын һындырыусыларҙы күрһәм, йәнем көйә лә китә. Уландарымдың йәненә ҡағылалар кеүек. Егеттең ҡулындағы ваҡытһыҙ шиңгән сәскәләрҙе күргәс, күкрәгемдә ниҙер сәнсеп-сәнсеп алды, тәнемде утлы йәшен телеп үткәндәй булды, — тип яуап бирҙе оләсәй.\nКүпме йылдар үткәс, муйыл сәскәләре йөрәк яраларын һыҙлатыр тип кем уйлаған.\nӘ тәбиғәт яҙ ҡояшының көмөш нурында ҡойона. Наҙлы ел муйыл сәскәләренең хуш еҫен тарата, шишмәләр сылтырай, көмөш һыуҙар аға, зәңгәр күктә аҡ болоттар йөҙә... Әйтерһең дә донъя бөгөн тик гүзәллеген, нәфислеген генә бүләк итә кешеләргә. Тик бына йөрәк түрендә аҡ муйыл сәскәләрен йөрөткән сал сәсле башҡорт әбейе генә күҙ алдымдан һис китмәй.


Тыңғыһыҙ хеҙмәт уңыш килтерә » Архив газеты "Йәшлек"\nАлдынғы һауынсылар, малсылар Гөлсинә Заведеева, Венера Мифтахова, Лилиә Ғилемханова, Рәмүзә Баязито-ва, Рәфисә Рәхмәтуллина, Урал Муллағәлиев, Аркадий Байдуғанов, Фәнил Әхмәтов, Степан Тимербаев, Рәшиҙә Ғилметдинова, Ринат Харисов һәм башҡаларҙың тырышлығы менән бөтәһе 16800 центнер һөт, 1646 центнер ит етештерелде.\n– Күпселек хеҙмәтсәндәребеҙҙең йәштәр булыуы ауыл хужалығының киләсәге өмөтлө икәненә ышаныс уята, – ти ферма мөдире Рифат Закиров.\nХужалыҡ районда баҫыусылыҡ буйынса ла алдынғылар рәтендә. 2009 йылда 3338 га майҙанда бөртөклө культуралар сәселгән. Бөртөклөләрҙең һәр гектарынан уңыш 19,7 центнер тәшкил итеп, бөтәһе 6587 центнер иген һуғып алынған. Бында игенселәр Хәүис Сафиев, Рауил Ғибәҙуллин, Мөҙәрис Ямалетдинов, Таһир Ҡазыханов, Илдар Камалов кеүектәрҙең хеҙмәте маҡтауға лайыҡ. Әлбиттә, был уңыштар кооперативтың техника паркын яңыртыу һөҙөмтәһе булып тора.\n– Республикабыҙ Президенты Мортаза Ғөбәйҙулла улы Рәхимовтың, Хөкүмәттең туранан-тура ярҙамы менән заманса техника һәм технологияларҙы ҡулланыу иҫәбенә агросәнәғәт комплексын үҫтереү тураһындағы күрһәтмәләре уңышлы тормошҡа ашырыла. Шуныһы ҡыуаныслы: Хөкүмәттән 6 млн 826 мең һум дотация алдыҡ. Был – минераль ашламалар, яғыулыҡ-майлау материалдары алған өсөн, һөтсөлөк тармағын үҫтереү сәбәпле кире ҡайтарылған дотациялар, йәғни кооперативтың финанс-иҡтисади торошон яҡшыртыуға ҙур ярҙам, – ти 33 йыл буйы хужалыҡты етәкләгән Роберт Үзбәк улы Зәйнәшев.\nАуылдың киләсәге – йәштәр ҡулында\nБазытамаҡ ауыл советы биләмәһенә 10 ауыл — Базытамаҡ, Татар Мәнәүеҙе, Мари Мәнәүеҙе, Яңы Нәдир, Иҫке Нәдир, Әтәс, Йондоҙ, Ташкисеү, Бишбүләк, Кесе Тәжәй ҡарай. Барлығы 804 хужалыҡта туғыҙ милләт кешеһе йәшәй.\nАуылдың социаль-иҡтисади үҫешенә килгәндә, төп мәсьәлә булып урындағы халыҡтың йәшәү кимәлен яҡшыртыу тора. Мәҫәлән, Базытамаҡ ауылынан Нәзир Рәхимов – умартасылыҡ, Мари Мәнәүеҙенән Алексей Шәрәфетдинов – һарыҡ үрсетеү менән уңышлы шөғөлләнә.\nӘлбиттә, ауылдың үҫешен билдәләгән факторҙарҙың береһе – йәштәрҙең тыуған төйәгендә ғаилә ҡороп, йорт төҙөүе. Йәш ғаиләләргә йорт һалыуҙа төрлө ярҙам саралары ҡаралған. Хужалыҡтың үҙәге булған Базытамаҡ ауылында йәштәр урамы ҡалҡып сыҡҡан.\nАуыл советы биләмәһендә мәҙәниәт йорттары гөрләп эшләй. Улар тарафынан бихисап мәҙәни сара уҙғарыла. Бында йәшәгән туғыҙ милләт халҡының мәҙәниәте, ғөрөф-ғәҙәттәрен тергеҙеү, үҫтереү буйынса күп эш башҡарыла. Һәр бер милләттең фольклор клубтары ойошторолған. Ауыл советы хакимиәте тирә-яҡ мөхитте һаҡлау һәм төҙөкләндереү эштәренә ҙур урын бирә: ауылдарҙа юлдар һалына, урамдарға һыу үткәрелә һ. б. Әтәс ауылының социаль комплексына ремонт эшләнгән, Базытамаҡ урта мәктәбенең түбәһе яңыртылған. Был эштәргә район хакимиәте 700 мең һум аҡса бүлгән.\n– Яҙ һәм көҙ айҙарында эш эҙләүсе кешеләрҙән ике бригада ойошторолоп, ағаслыҡтар таҙартылды, материал әҙерләнеп, 850 метр оҙонлоғондағы өй алды баҡсалары кәртәләнеп, буялды, дүрт мең төп ағас ултыртылды, – ти ауыл хакимиәте башлығы Айҙар Ҡәнәфи улы Мосабиров.\nИкеһе лә ошо ерҙә тыуып үҫеп, ошонда төпләнгән Фина һәм Фәйләс Нурғәлиевтар менән танышыу форсаты тейҙе. Хужабикә – ауыл хужалығы идаралығында бухгалтер, ғаилә башлығы – Базытамаҡ фермаһында малсы. 2002 йылда йорт һалып ингәндәр. Рәсәй ауыл хужалығы банкыһынан ссуда алып, мал үрсетәләр, күпләп ҡош-ҡорт аҫрайҙар.\n– 52 сутый еребеҙ бар. Шуның 30 сутыйына бесән сәсәбеҙ. Мал аҙығын күпләп әҙерләп ҡуябыҙ. Хеҙмәттән йәм тапҡан кеше йәшәүҙең дә мәғәнәһен таба ала, – ти Фәйләс.\nХалыҡ мул, етеш тормошта йәшәй. Гөрләтеп эшләйҙәр һәм кинәнеп донъя көтәләр.\nБаҫыуҙарҙа эш ҡыҙа\nИкмәк – барыһына ла баш


Юбилейҙар » Страница 9 » Архив газеты "Йәшлек"\nhttp://admiraldirectory.com/ admiral casino казино адмирал.\nБашҡорт рухлы өләсәйем Башҡортостан » Юбилейҙар\n85 йәшлек өләсәйем, Зөлхиә Атаулла ҡыҙы Булатова, 1924 йылдың 1 июнендә Күгәрсен районының Һатлыҡ ауылында Маһира һәм Атаулла Сабитовтарҙың өсөнсө балаһы булып донъяға ауаз һала. Күп балалы ғаиләлә ул эшкә лә етеҙ, егәрле һәм тәртипле булып үҫә.\nҺөйләшһәк тә төрлө телдәрҙә, Башҡортостан » Юбилейҙар\nШуно йылме дене мутланен\nИлиш мландыште илена куанен.\nКрасный ОктЯбрь ауылына килеп ингәс үк, бындағы күренешкә хайран ҡалырлыҡ – урамдар таҙа, бар ерҙә лә тәртип. Өҫтәүенә, ауыл күркәм тәбиғәт ҡосағында урынлашҡан. Йәйгә сыҡһаң, тирә-яҡта иген баҫыуҙары тулҡынланып ултыра, яҡында ғына урман. Ауыл аҡһаҡалдары һөйләүенсә, Красный Октябрь 1927 йылдың октябрендә ойоша. Бына ошонан килеп сыға ла инде мариҙар нигеҙ һалған ауылдың исеме.\nЭштәренең емештәре тос Башҡортостан » Юбилейҙар\nИлеш районында туған телдәрҙе өйрәтеү «Башҡортостан Республикаһы халыҡтары телдәре тураһында» Башҡортостан Республикаһы Законы нигеҙендә тормошҡа ашырыла. Закондың үтәлеше муниципаль район хакимиәте һәм мәғариф бүлегенең даими иғтибары үҙәгендә.\n[b]«Вечерняя Уфа» дуҫтарын йыя[/b] Башҡортостан » Юбилейҙар\n22 майҙа Ҡала мәҙәниәт һарайында «Вечерняя Уфа» гәзитенең 40 йыллыҡ юбилейына арналған кисә үтәсәк. Традиция буйынса, редакция коллективы был тантанаға гәзит уҡыусыларын, штаттан тыш хәбәрселәрен, журналистика ветерандарын, үҙ яҙмалары геройҙарын саҡырасаҡ.\nКире ҡайтырға << 1 5 6 7 8 9 10 11 12 13 29 >> Киләһе бит


Республикала математика буйынса йөҙөшәр балды ике сығарылыш уҡыусыһы йыйған // Йәмғиәт | новости башинформ.рф\nРеспубликала математика буйынса йөҙөшәр балды ике сығарылыш уҡыусыһы йыйған\n14:06, 17 июня 2014 Йәмғиәт\nБашҡортостанда математика буйынса йөҙөшәр балды тик ике сығарылыш уҡыусыһы ғына йыйған. Икенсе мотлаҡ предмет буйынса 22532 кешенең 1191-е (5,3 проценты) тесты насар яҙған. Былтыр ундайҙар 5,8 процент ине. 285 кеше 80 һәм унан да күберәк балл йыйған. Быйыл, рус теле менән осраҡтағы кеүек, иң түбәнге сик кәметелгән. Быныһында – 20 балға тиклем, тип хәбәр иттеләр Төбәк мәғлүмәттәрҙе эшкәртеү үҙәгендә.\nМатематика буйынса ҡуйылған балдар менән килешмәү тураһында аппеляциялар Мәғарифты үҫтереү институты бинаһында (Өфө ҡалаһы, Минһажев урамы, 120) 19 һәм 20 июндә 10-дан алып 17 сәғәткә тиклем үтәсәк. Ғаризалар үрҙә күрһәтелгән адрес буйынса эш ваҡытында (9-ҙан алып 18 сәғәткә тиклем) йәғни электрон почта аша apellyatsiya@mail.ru адресы буйынса (2014 йылдың 19 июлендә 9 сәғәткә тиклем тәүлек әйләнәһенә) 1АП формаһы буйынса ҡабул ителә.


Өфөлә Мольерҙың «Һаран» комедияһының премьераһы буласаҡ // Мәҙәниәт | новости башинформ.рф\nӨфөлә Мольерҙың «Һаран» комедияһының премьераһы буласаҡ\n18:14, 20 марта 2015 Мәҙәниәт\nМ.Ғафури исемендәге Башҡорт дәүләт академия драма театрында Жан-Батист Мольерҙың «Һаран» комедияһынан өҙөктәр күрһәтелде. Һуңынан спектаклдең режиссеры Искәндәр Саҡаев һәм төп ролде башҡарыусылар яңы пьеса өҫтөндә эшләүҙәре хаҡында һөйләне, журналистарҙың һорауҙарына яуап бирҙе.\n— Барыһы ла кәмселектәрҙе, ҡаршылыҡтарҙы, яһалма мөнәсәбәттәрҙе көтә — быларҙың һәммәһе лә бар, ләкин мауығыусан кешенең тәбиғәте аша үткәрелгән. Пьесалағы бөтә персонаждар ҙа, беҙҙең тормошобоҙҙағы кеүек үк, нимә менәндер шөғөлләнә. Был мауығыуҙы тыйырлыҡ түгел. Беҙ 17-18 быуаттарҙағы тарих хаҡында түгел, ә үҙебеҙ тураһында бәйән итәбеҙ, — ти Искәндәр Саҡаев.\nДонъя классикаһының тап ошо әҫәрен сәхнәләштерергә режиссер үҙе тәҡдим иткән. Өфө тамашасыһына ул «Эдип батша» спекталенең режиссеры булараҡ яҡшы таныш.\nСпектаклдең премьераһы 21 мартҡа тәғәйенләнгән. Икенсе тапҡыр пьеса 27 мартта, Халыҡ-ара театр көнөндә күрһәтеләсәк. Был көндө Рәсәйҙең һәм Башҡортостандың халыҡ артисы Хөрмәтулла Үтәшевтың бенефисы үткәрелә. Башҡорт театрының популяр артистарының береһе төп ролде Гарпагонды уйнай. Пьесаны рус теленән башҡортсаға Хөрмәтулла Үтәшев тәржемә иткән.\n— Хөрмәтулла Үтәшев бөтә ролдәрҙе лә оҫта башҡара ала, мөмкинлек бирергә генә кәрәк. Юморҙы, форманы, йөкмәткене яҡшы аңлай. Әлегә тиклем Эдип булды, хәҙер — Һаран. Уның менән эшләүемә бик шатмын һәм бәхетлемен, — ти Искәндәр Саҡаев.


88(2011) » "Йәшлек" гәзите\nГазета "Йәшлек" » Облако тегов » 88(2011)\nНовости / Башҡортостан // 12-11-2011, 12:35\nПрезидент Рөстәм Хәмитов Башҡортостан Республикаһында «Яңы 2012 йылды байрам итеү тураһында»ғы Указға ҡул ҡуйҙы. Уға ярашлы, Яңы йыл сараларын әҙерләү һәм үткәреү буйынса республика ойоштороу комитетының составы раҫланды. Уға район һәм ҡала хакимиәттәре, профсоюздар һәм башҡа йәмәғәт берекмәләре менән берлектә мәғариф һәм мәҙәниәт учреждениеларында, ауыл, ҡала майҙандарында Яңы йылды байрам итеүгә арналған карнавалдар, театрлаштырылған тамашалар һәм башҡа саралар ойоштороу бурысы йөкмәтелде....\nҺөйләшеүҙә халыҡтың тормошон яҡшыртыуға йүнәлтелгән мәсьәләләр күтәрелде\nНовости / Башҡортостан // 12-11-2011, 12:23\nБашҡортостан Президенты Рөстәм Хәмитов Мәсетле районында республиканың Балаҡатай, Дыуан, Ҡариҙел, Ҡыйғы, Мәсетле һәм Салауат райондарының ауыл биләмәләре башлыҡтары менән осрашыу үткәрҙе.\n2011 йылға йомғаҡ яһап, Рөстәм Зәки улы һөҙөмтәләрҙең насар булмауын билдәләп үтте: республика буйынса сәнәғәт етештереүе күләме 10 процентҡа артҡан, һалым түләүҙәр буйынса ла план үтәлгән, 10 – 12 млрд һум күләмендә тағы ла өҫтәмә килем көтөлә, 1,4 млн квадрат метр торлаҡ төҙөлгән. Рөстәм Зәки улы әйтеүенсә, ауыл хужалығы өсөн дә йыл уңышлы булған....\nҠайҙалыр эш юҡ, ҡайҙалыр эшселәр етмәй\nНовости / Башҡортостан // 12-11-2011, 12:22\n9 ноябрҙә Башҡортостан Президенты Рөстәм Хәмитов эш сәфәре менән Мәсетле районында булды. Бында ул Оло Ыҡтамаҡ ауылындағы мебель фабрикаһына туҡталып, предприятиеның етештереү күләме, әҙер продукция өлгөләре, уларҙың сифаты, эшселәрҙең эш шарттары һәм эш хаҡы менән ҡыҙыҡһынды. 2010 йылда предприятиеның етештереү күләме 22 млн һум тәшкил иткән, эшселәрҙең уртаса эш 10 мең һумға тиң. Әле иһә производствоны киңәйтергә һәм яңы эш урындары булдырырға йыйыналар....\nРеспублика башлығы драматург Нәжиб Асанбаевты 90 йәше менән тәбрикләне\nНовости / Мәҙәниәт // 12-11-2011, 12:21\nОшо көндәрҙә билдәле драматург, Башҡортостан Республикаһының халыҡ яҙыусыһы Нәжиб Асанбаев 90 йәшен билдәләне. Әҙиптең оло юбилейы айҡанлы республикала бихисап сара уҙғарылды. Ә баш ҡалала 2 − 8 ноябрҙә театр фестивале үтте. Уның сиктәрендә Өфө сәхнәләрендә Нәжиб Асанбаевтың драмалары ҡуйылды. Әйтергә кәрәк, был сараларҙы халыҡ яратып ҡабул итте. Нәжиб Асанбаевтың геройҙары тормошҡа яҡын, шуның өсөн дә тамашасылар уларҙы үҙ итә. Башҡорт дипломаты Кәрим Хәкимов һәм билдәле ғалим Әхмәтзәки Вәлидиҙең яҙмышы беҙҙең башҡорт театрын бар донъяға билдәле итте....\nТуғандар менән – видео аша\nНовости // 12-11-2011, 12:20\nЗаман технологиялары аралашыуға бәйле яңынан-яңы алымдар тәҡдим итә. Хәҙер һәр кеше, ҡайҙа барһа ла, яҡындары менән бәйләнештә була. Хәрбиҙәр һәм әрмеләгеләр өсөн дә яҡшы яңылыҡ бар − улар интернеттан видеотерминал аша туғандары менән аралаша аласаҡ.\nМахсус ҡорамал синхрон рәүештә видеоконференция алып барырға мөмкинлек бирә. Шулай уҡ һалдаттар электрон почтаны ла файҙалана ала. Әлбиттә, был бушлай түгел, әммә хаҡтар ташламалы буласаҡ, тип ышандыралар Үҙәк хәрби округында. Тиҫтәләгән терминал Башҡортостанда, Ырымбур, Һамар, Ульяновск, Силәбе өлкәләре, Пермь крайындағы хәрби частарҙа урынлаштырыласаҡ....\nБуласаҡ эшҡыуарға ярҙамға\nНовости // 12-11-2011, 12:19\nНоябрҙең һуңғы ун көнлөгөндә үҙ эшен асырға теләүселәргә сираттағы дәрестәр бирелә башлаясаҡ. 21 ноябрҙә Эшҡыуарлыҡ һәм туризм буйынса БР дәүләт комитеты «Баштехинформ» менән берлектә «Эшҡыуарлыҡ нигеҙҙәре» курсы аса.\nИсеменән үк күренеүенсә, уҡырға килеүселәргә бухгалтерия иҫәбе алып барыу, бизнес-план төҙөү, маркетинг, туристик предприятие ойоштороуға ҡағылышлы дәрестәр биреләсәк. Был юлы курсҡа Благовар, Бүздәк, Кушнаренко райондарынан, Өфөнән өлкән курс студенттары, эшһеҙҙәр, эштән ҡыҫҡартылыу алдында тороусылар, былтыр-быйыл ғына үҙ эшен асыусылар йә эш башлау буйынса субсидия рәүешендә ярҙам алыусылар саҡырыла....\nРубрикалар // 12-11-2011, 12:18\nҠурсаҡтар − беҙҙең бала сағыбыҙҙың сағыу иҫтәлеге. Улар бәхетле мәлгә, әкиәт иленә әйҙәгән һымаҡ. Бер аҙға ғына онотолоп, шул серле донъяға инеп сумғы, хыялланғы, әкиәт геройҙары менән бергә йүгереп уйнағы, ҡурсаҡтарҙы кейендерге, сәсен үрге, бишек йырын көйләп йоҡлатҡы килә. Тик ул саҡтар күптән артта ҡалған, кире әйләнеп ҡайтмаҫ бала саҡ иленә китеп юғалған. Шулай ҙа иҫтәлектәр менән генә булһа ла сабыйлыҡҡа әйләнеп ҡайтырға була. Мәҫәлән, БР Милли музейында ҡурсаҡтар донъяһына саҡырыусы «Әкиәт иленән» тип аталған күргәҙмәгә барып....\nРубрикалар // 12-11-2011, 12:17\nБашҡортостан Үҙәк һайлау комиссияһы рәйесе Хәйҙәр Вәлиев: «Һәр кем тауыш бирергә килһен, үҙенең ил киләсәгенә битараф түгеллеген күрһәтһен»\n4 декабрҙә буласаҡ РФ Дәүләт Думаһына депутаттар һайлауға һанаулы көндәр ҡалды. Әле сәйәси сараны ойоштороусыларҙың да, кандидаттарҙың да ҡыҙыу эш мәле. Шул уҡ ваҡытта һайлаусыларҙың да һорауҙары байтаҡ. Башҡортостан Үҙәк һайлау комиссияһы тап уларға ярҙам итеү маҡсатында «тура бәйләнеш» үткәрҙе. Халыҡ менән телефон аша комиссия рәйесе Хәйҙәр Вәлиев аралашты. Шулай уҡ һорауҙарға уның урынбаҫары Нәйлә Алтынова һәм комиссия секретары Лариса Долматова ла яуап бирҙе....\nХаҡтар көн дә үҙгәрә\nРубрикалар // 12-11-2011, 12:13\nӘле шундай ваҡыт − күпләп мал һуйырға иртәрәк, ә инде баҡсаларҙан йәшелсә-емеш йыйып алынып, үҙеңдән артҡаны һатылып бөткән тиерлек. Баҙарҙа йөрөһәң, хаҡтар иткә лә, үҙебеҙҙә үҫкән йәшелсәгә лә саҡ ҡына булһа ла төшкән һымаҡ тойола. Һатыусылар әйтеүенсә, республикабыҙҙа ойошторолған ауыл хужалығы йәрминкәләре баш ҡалабыҙ баҙарҙарындағы хаҡтарға йоғонто яһамай ҡалмай. Халыҡ сифатлыраҡ һәм арзаныраҡ аҙыҡ-түлекте тап йәрминкәләрҙән күмәртәләп алырға тырыша. Һөҙөмтәлә Өфөнөң ҙур баҙарҙары ла йәрминкәләргә яраҡлашырға мәжбүр.\nТүбәндәге таблицала хаҡтар...\nАҡыл һәм гүзәллек өлгөһө\nУтыҙын да тултырырға өлгөрмәгән Розалия Шәрәфуллина – иҡтисад фәндәре кандидаты\nТалантлы кешеләр күп был донъяла, аҡыллы һәм матурҙар ҙа етерлек. Әммә бер үк кешелә әллә күпме матур сифат тупланған осраҡтар һирәгерәк, ундай кешеләр менән аралашыу үҙе бер тормош мәктәбенә тиң. Розалияны ла һирәк осрай торған, был донъяның бер генә үҙгәрешенә лә битараф ҡала алмаған һәм төрлө яҡлап үҫешкән шәхес тип билдәләргә була. Ҡайҙа ғына күрмәҫһең был ҡыҙҙы − фәнни конференцияларҙың да, дискотекаларҙың да, төрлө хәйриә акцияларының да уртаһында ҡайнап ҡына түгел, уларҙы ойоштороп та йөрөй. Беҙҙең өсөн ысын дуҫ булһа, студенттары өсөн принципиаль уҡытыусы, әсәһе һәм тормош иптәше өсөн аҡыллы һәм иң яҡын кеше, йәмғиәтебеҙ өсөн әүҙем, тулы ҡанлы тормош алып барған йәш белгес....


Мөһим кампанияны башларға ваҡыт!\nБаймаҡ райоынында мал аҙығы әҙерләүгә арналған семинар-кәңәшмә үтте.\nУнда ҡатнашыусылар тәүҙә «Салауат» хужалығының люцерна баҫыу ҡараны. Ошонда уҡ мал аҙығы әҙерләү кампанияһына йәлеп ителәсәк ауыл хужалығы техникаһы, агрегаттар теҙелгәйне. Башҡортостан ауыл хужалығы министрының беренсе урынбаҫары Азат Йыһаншин агрегаттарҙы эшкә дөрөҫ йүнәлтеүҙең мөһимлеген, уның мал аҙығы әҙерләү сифатына йоғонто яһауын билдәләне. Азат Салауат улы мөһим кампанияға тотоноу ваҡыты еткәнлеген һыҙыҡ өҫтөнә алды. Эште бер көнгә кисектергәндә лә, был әҙерләнәсәк мал аҙығы сифатына, туҡлыҡлығына кире тәьҫир итәсәк.\nСеминарҙа мал аҙығы әҙерләүҙең, йәшел конвейерҙы ойоштороуҙың алдынғы алымдары күрһәтелде. Артабан эшсе төркөм «Салауат» йәмғиәтенең һөтсөлөк-тауар фермаһының силос һаҡлағыстары менән танышты. Белгестәр силосты нисек әҙерләү технологияһы тураһында һөйләне. Быйыл йыл уңышлы килә, бындай йәйҙе ауыл хужалығы хеҙмәткәрҙәре 10-15 йыл күрмәне. Шуға ла улар алдында ике йыллыҡ аҙыҡ әҙерләү бурысы ҡуйыла.


Киттек мышы ҡотҡарырға! » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Экология » Киттек мышы ҡотҡарырға!\nКиттек мышы ҡотҡарырға! 26.12.2017 // Экология / Ҡырағай мөхит\n– Иртәгә иртән мышы балаһын ҡотҡарырға барабыҙ. Һин беҙҙең менәнме? Улай булһа, юлға сығып тор!\nБашҡортостандың махсус һаҡланған биләмәләр дирекцияһының бүлек мөдире Марат Биктимеров һүҙҙе ҡыҫҡа тотто. Баҡһаң, дирекцияға Ишембай районының Ишей ауылынан шылтыратҡандар икән. Ауылда йәшәгән ике кеше урмандан ҡайтып барғанда бер өйөр эттәрҙең нимәгәлер ташланғанына иғтибар иткән. Ҡырағайлашҡан эттәр мышы балаһын талай икән. Һунарсылар малҡайҙы йәлләп өйҙәренә алып ҡайтҡан. Шунда уҡ ветеринарҙы саҡырғандар. Табип, яраларын ҡарағандан һуң, мышы балаһын махсус үҙәккә күсерергә кәрәклеген әйткән. Шулай итеп, “Тимка” ҡушаматы алған мышыны һунарсылар белгестәргә тапшырырға була.\n“Күләш”тә Тимканы Зита менән Гита көтә\nТимканы күпмелер ваҡыт һарайҙа аттар менән бергә тотҡандар. Кешегә өйрәнгән, өркмәй. Ҡулды һуҙһаң, ашарға бирә тип уйлап, шунда уҡ эргәңә килә. Дирекция белгестәре, Марат Биктимеров менән Мөнир Иҙрисов эштең айышына тиҙ төшөндө: мышы балаһын был һарайҙа кәм тигәндә йәй буйы тотҡандарҙыр, сөнки һунарсылар әйткәнсе, был ваҡиғаға бер нисә аҙна ғына ваҡыт үтһә, был тиклем ҡулға эйәләшмәҫ ине, эт тештәренең эҙҙәре лә былай уҡ тиҙ уңалмаҫ ине. Тимкаға алты ай самаһы. Май айында тыуған булырға тейеш. Һарайҙа бысраҡ, бындағы батҡаҡты тапап торғанға, Тимканың аяҡтары боҙолған, насар үҫешкән. Кәрәкле документтарҙы тултырғандан һуң, мышы балаһын УАЗ машинаһының артына тейәп, Ишембайҙан Кушнаренко районына алып киттек. 250 километр самаһы ара үтергә кәрәк. Малҡай үҙен нисек тотор, тип һәр ҡайһыбыҙ борсолдо.\nМарат Биктимеров менән Мөнир Иҙрисов икәүләп мышы ҡотҡарыу буйынса нисәнсе операция үткәрәлер, әйтеүе ауыр. Ҡыйынлыҡтар менән дә йыш осрашырға тура килә. Белгестәр барып еткәнсе мышы балаларының һәләк булған осраҡтары булғылаған. Ҡотҡарылған малҡайҙарҙы иһә Кушнаренко районында урынлашҡан берҙән-бер ҡырағай хайуандарҙы ҡотҡарыу үҙәге “Күләш”кә алып киләләр. Был үҙәккә тиклем юл юҡ тиһәң дә була.\nЭргәләге ауылға тиклем 30-40 саҡрым самаһы. “Был араны ҡайһы саҡта көнөнә бер нисә урарға тура килә. Ямғыр яуһа, еңел машина менән йырып сығып булмай”, – ти Марат Сәлих улы. Юлһыҙлыҡтың сәбәбе ябай: йәнлектәрҙе мөмкин тиклем кеше күҙенән һаҡлау. Бында төрлө сәбәптән килеп эләгә улар. Күпселек осраҡта йә юлға сығып, машина аҫтына эләгеп имгәнәләр, йә браконьерҙар әсәләрен атып алғандан һуң, кеше эргәһенә ярҙам һорап килгән йәнлектәр йәшәй бында: мышы, болан, ҡоралай, ҡабан сусҡалары һәм башҡаһы.\nБиш йылдан ашыу инде бында ҡырағай хайуандарҙы Филүзә менән Роберт Әҙиевтәр ҡарай. Ауылда эш булмағас, Флүзә апай менән Роберт ағай оҙаҡ уйлап тормай, ризалашҡандар. Әлбиттә, бында йәшәүҙең ыңғай һәм кире яҡтары ла бар. Ыңғайына килгәндә, саф һауа, эргәлә генә балығы мыжғып торған күл, көн һайын һыбай биләмәләрҙе урап сығыу, йәнлектәрҙе ашатыу. Йорт эргәһендә генә уңған хужабикә ҙур баҡса үҫтерә. Бынан бер нисә йыл элек бында электр уты ла юҡ ине. Хәҙер иһә бағыусылар ярҙамында ҡояш нурынан көс алған батареялар тора. Һыуытҡыс, сепаратор, телевизор һәм башҡа көндәлек тормошта кәрәкле көнкүреш техникаһын рәхәтләнеп ҡулланыу мөмкинлеге бар.\n...Тимканы Әҙиевтәр көтөп торған. Малҡайҙы быйыл июндә алып киленгән мышылар эргәһенә урынлаштырҙылар. Зита менән Гитаға ла алты ай самаһы. Ҡарап тороуға, улар Тимканан ҙурыраҡ та, көслөрәк тә. Әҙиевтәр уларҙы һәйбәт тәрбиәләй. Быҙауҙарҙы аяҡҡа баҫтырыуға 100 килограмдан артыҡ махсус һөт ҡатнашмаһы киткән. Унан өҙгәндәренә бер-ике аҙна самаһы ғына. Кәүҙәгә ҡайтышыраҡ йәштәштәрен йәберләрҙәр тип хәүефләндек.\nҠурҡыуыбыҙ юҡҡа булды. Зита менән Гита Тимканы шунда уҡ үҙ итте. Тәүҙә ҡурҡып, шыңшып илап алған мышы балаһы ярты сәғәттән үҙенең яңы өйөнә өйрәнеп китте. Ашап, тоҙ ялап алғас, Роберт ағай әҙерләп ҡуйған һый – гөлйемеш ботаҡтарынан эшләнгән миндектән ауыҙ итте. Быға тиклем бындай тәмлекәсте ашап ҡарағаны булмағандыр, бәләкәс бәпәй һымаҡ гөлйемеш емештәрен шапылдатып ашаны. Был күренеште ҡыуанып тамаша ҡылдыҡ. Мышы балалары тағы ике йыл ошо вольерҙа йәшәйәсәк. Артабан иреккә ебәрәсәктәр. Унда уларҙы ниндәй яҙмыш көтәлер, билдәһеҙ. Иң мөһиме, һунарсы көбәге булмаһын...\n“Серәкәйҙән дарыу һибегеҙ”\nБыға тиклем “Күләш”кә ике тапҡыр барып ҡайтҡайным. Тәүгеһендә Зина исемле мышыны иреккә ебәрҙек, унан ҡабандарға вольер ишеген астыҡ. Шул уҡ көндә үҙәккә Яша исемле мышы балаһын алып килгәйнеләр. Ҡабан сусҡалары, һарайҙа йәшәһенме, махсус вольерҙамы, кешегә эйәләшмәй. Урманға ебәреү менән ҡойроҡтарын һыртҡа һалып, урман шырлығына инеп юғалалар. Тәбиғәт шарттарына эйәләшеп китеүе лә уларға ҡыйын түгел. Ә бына мышыларҙың барыһы ла иреккә сығарыу менән ҡырағай тормошҡа өйрәнеп китә алмай.\nҮҙәктә тиҫтәләгән мышыны аяҡҡа баҫтырып, урманға сығарып ебәргәндәр. Шуларҙың икәүһе тураһында айырым һөйләп китке килә. Яша бында килеп эләккәндә сибек кенә, аяғында саҡ баҫып торған быҙау ине. Бынан мал сыҡһа ярар ине, тип баш сайҡағайны ул саҡта Роберт ағай. Бөгөн иһә мөгөҙҙәре үҫә башлаған ҙур мышы ул. Исемен белә, икмәк ярата. Иреккә сығарып ебәреү менән өс көн урманда йөрөгәндән һуң, кире килеп, үҙе үҫкән ерҙән алыҫ китмәй ул. Тамағын туйҙырырға ла ҡайта, урманда ҙурыраҡ мышыларҙан туҡмаҡ ашап, йәрәхәттәрен дауалатырға ла килеп йөрөгән. Йәйгеһен үҙәккә һирәк-һаяҡ һуғылған, ә хәҙер ҡыш етерен һиҙеп кире килгән. Һунар мәле булғанға, Яшаны йәлләп, уны йәнә вольерға бикләгәндәр.\n– Мөгөҙөнә ҡыҙыл сепрәк бәйләп, райондағы барлыҡ һунарсыларға әйтеп ҡуйырға ла, Яшаны кире ебәрергә кәрәк. Рәхәткә өйрәнгән юҡһа, – тип ризаһыҙлығын белдерә Марат Сәлих улы.\nЗина иһә үҙен ысын ҡатын-ҡыҙ кеүек тота. Уға дүрт йәш. Бөтөн һый-күстәнәстән тәүҙә үҙе ауыҙ итә, артҡанын ғына Яшаға ҡалдыра. Ҡунаҡтар килгәндә лә, Яшаны алыҫҡараҡ ҡыуып, һөйөү-һыйпауға ла үҙе генә наҙлана.\nУны иреккә былтыр сығарғандар, кире ҡайтҡас, йәлләп кире вольерға бикләгәндәр. Быйыл иһә иртә яҙҙан уға ишектәр асылды. Әммә кешегә өйрәнгән Зина үҙәктән алыҫ китмәгән. Иң ҡыҙығы шунда – был тирәлә серәкәй-маҙар күп. Малдарҙы йонсотмаһын өсөн Әҙиевтәр уларға махсус дарыуҙар һиптерә. Быны аңлап алған Зина дарыуҙың көсө бөтөү менән урмандан килеп, эшкәртеүҙе һорай. Дарыу һиптереү менән йәнә урманға сығып китә икән.\nЗинаның хәтере шәп, үсләшә белә. Хужа бер көн өр-яңы тракторға ышҡылып торған мышыны таяҡ менән ҡыуып ебәрә, башҡа эргәһенә килмәһен тип, бер-икене эләктереп тә ала. Зина был хәлде ауыр кисерә. Әле һаман онотмай. Шуға Роберт ағай вольер эргәһенә яҡын килмәй. Зинаны Филүзә апай ғына ашата.\n– Бер мәл ағайың тышҡа сыҡты ла юҡ булды. Тәҙрәнән ҡарайым, күренмәй. Аптырағас, артынан сыҡтым. Келәттең ишеген япҡан да: “Филүзә, овчаркаңды ал!” – тип ҡысҡыра. Зина келәтте һөҙгөләй. Робертты тешләп тә алған. Әле лә ағайыңды һағалап ҡына йөрөй. Хәҙер ул телефонһыҙ тышҡа сыҡмай, – тип көлә Филүзә апай.\nФилүзә апайҙың иң ҡыуанғаны – Зинаның быуаҙ булыуы. Көҙгөһөн ҡарығыу осоро башланғас, Зина урманда оҙаҡ ҡына юғалып йөрөй. Әле үҙен тотоуына ҡарағанда, Филүзә апайҙың шиктәре ысынға сыҡҡан кеүек.\nБөлдөрөүсеһе лә, ҡотҡарыусыһы ла – кеше\nМашинанан сығарыу менән уны Тимканы ветеринар Тимерхан Сафин ҡараны.\n– Мышы балаһын эттәр талаһа, яралары былай уҡ тиҙ уңалмаҫ ине. Бот тирәһендә ысынлап та теш эҙҙәре бар. Улар эренләгән. Дөрөҫөн генә әйткәндә, Тимканың яралары ике-өс ай элек алынған. Миңә ҡалһа, был һарайҙа ул йәйҙе үткәргән булған. Ашатыу яғы ла әллә ни шәп булмағаны күренеп тора. Хәйер, Зита менән Гитаны алып килгәндә, улар хатта һөт тә эсә алмай ине. Хәҙер, күреп тораһығыҙ, ҙурайып, матурланып киттеләр. Быныһын да аяҡҡа баҫтырырбыҙ, – ти ул.\nМарат Биктимеров менән Мөнир Иҙрисов әйтеүенсә, күпселек осраҡта браконьерҙар инә мышыны атҡандан һуң, ғәҙәттә, балаһын йәлләп өйөнә алып ҡайта. Ә мышы балаһы һыйыр быҙауы түгел, уны икенсе төрлө ашатырға, ҡарарға кәрәк. Кеше шуны аңламай. Малға ла, үҙенә лә зыян килтерә. Был осраҡта ла шулай булманымы икән, тип шикләнәбеҙ. Ярай әле, шылтыратып, мышыны ҡотҡарҙыҡ. Бында уның йәшәү рәүеше лә икенсе буласаҡ, ҙурайғас, тәбиғәткә сығарып ебәреп, артабан уның яҙмышын күҙәтеү мөмкинлеге лә бар, ти белгестәр.\nЯҙға иһә Тимканың хәлен барып белербеҙ, Зинаның бәпесен фотоға төшөрербеҙ, тигән өмөт менән ҡайттым “Күләш”тән. Ҡыуаныслы хәбәр булһа, һеҙгә лә хәбәр итермен.


“Әхмәт әйтеше“ район сәсәндәр конкурсы - «Бурзянский районный дворец культуры»\n/ Новости / “Әхмәт әйтеше“ район сәсәндәр конкурсы\n“Әхмәт әйтеше“ район сәсәндәр конкурсы\n18 март көнө Әхмәт Мөхәмәтвәли улы Сөләймәновтың яҡты иҫтәлегенә икенсе тапҡыр Бөрйән районы мәҙәниәт һарайында “Әхмәт әйтеше“ район сәсәндәр конкурсы уҙғарылды.\n18 март көнө арҙаҡлы яҡташыбыҙ, филология фәндәре докторы, профессор, академик, Башҡортостан Республикаһының Салауат Юлаев исемендәге дәүләт премияһы лауреаты, Бөрйән районының Почетлы гражданы, билдәле фольклорсы, тел белгесе, башҡорт халҡының бөйөк ир-азаматтарының береһе, күрә-күрә күсәм булып, һөйләй-һөйләй сәсән булған ысын тел оҫтаһы Әхмәт Мөхәмәтвәли улы Сөләймәновтың яҡты иҫтәлегенә икенсе тапҡыр Бөрйән районы мәҙәниәт һарайында “Әхмәт әйтеше“ район сәсәндәр конкурсы уҙғарылды.\nСараның мәртәбәһен арттырып, конкурсанттарға рух һәм дәрт өҫтәп, сәсәндәр бәйгеһендә Әхмәт Сөләймәновтың улы Рәсәй Федерацияһының Рәссамдар союзы ағзаһы, Башҡортостан Республикаһының атҡаҙанған рәссамы, Башҡортостан Республикаһының Шәйехзада Бабич исемендәге йәштәр дәүләт премияһы лауреаты Йәлил Әхмәт улы Сөләймәнов та ҡатнашты.\nСараны асып район хакимиәте башлығының беренсе урынбаҫары Венера Фәрит ҡыҙы Вәлиева, район мәҙәниәт бүлеге начальниғы Клара Мөнир ҡыҙы Тләүбаева һәм Республика халыҡ ижады үҙәгенең фольклор белгесе Гөлгөнә Вәлит ҡыҙы Баймырҙина бәйге тотоусыларға уңыштар теләне.\nКонкурста райондың төрлө ауылдарынан 38 сәсән ҡатнашып, һәр сығыш яһаусы тәүҙә эпос менән ҡобайыр һөйләһә, аҙаҡ улар «Әхмәт әйтешендә” һүҙ тапҡырлығында ярышты.\nКөн оҙоно дауам иткән конкурста еңеүселәр түбәндәгесә билдәләнде:\nЭпос һөйләүселәр араһында\n3-сө урын Әхмәтйәнова Флүзә, Исламбай ауылы;\n3-сө урын Билалова Дилфүзә, Килдеғол ауылы;\n2-се урын Туҡбаева Ғәбиҙә, Кейекбай ауылы;\n2-се урын Шәйхисламова Рәйфә, Ҡолғана ауылы;\n1-се урын Хәйбуллина Маһира, Исламбай ауылы.\nҠобайыр һөйләүселәр араһында\n3-сө урын Айытбаева Зөлфирә, Аҫҡар ауылы;\n3-сө урын Алтынбаев Сәғит, Байназар ауылы;\n2-се урын Хәйбуллина Зилә, Яуымбай ауылы;\n2-се урын Әхмәтова Алһыу, Яңы Собханғол ауылы;\n1-се урын Баймырҙина Миңзәлә, Яңы Собханғол ауылы.\nШулай уҡ төрлө номинацияларҙа баһаландылар:\n«Бөрйән ерлегендә тыуған эпосты башҡарыусылар» – Ҡыуандыҡов Рәис һәм Баймырҙина Гүзәл, Яңы Монасип ауылы;\n«Үҙенсәлекле башҡарыусы» – Күҫәпова Филиә, Иҫке Мөсәт ауылы;\n«Өмөт» – Исхакова Резеда, Килдеғол ауылы, Билалова Нәзифә, Ғәҙелгәрәй ауылы;\n«Төбәк үҙенсәлеге» – Күҫәпова Гөлнара, Ырғыҙлы ауылы, Гөлдәр Хәйруллина, Кейекбай ауылы;\n«Оҫта башҡарыусы» – Ғәлиуллина Вәлимә, Исламбай ауылы;\n«Моңло сәсән» – Рәмзилә Уразаева, Иҫке Мөсәт ауылы, Шәмиғолова Гөлүзә, Әбделмәмбәт ауылы.\nРеспублика халыҡ ижады үҙәгенең рәхмәт хаттары һәм махсус бүләктәренә лайыҡ булдылар:\nИсмәғилева Илүзә, Ҡурғашлы ауылы\nҒәлиуллина Вәлимә, Исламбай ауылы\nШагалина Фатима, Мәһәҙеә ауылы\nЮлбирҙина Илүзә, Яңы Мөсәт ауылы\nИсҡужина Нәзилә, Килдеғол ауылы\nЯңы Усман мәҙәниәт йорто коллективы.\nКонкурстың төп бәйгеһе «Әхмәт әйтешендә» урындар түбәндәгесә билдәләнде:\n3-сө урын Сәғитова Әлфиә, Ғәҙелгәрәй ауылы;\n3-сө урын Мәжитова Земфира, Яңы Усман ауылы;\n2-се урын Сәғитова Нәсимә, Яңы Монасип ауылы;\n2-се урын Әминева Ғәлимә, Ғәлиәкбәр ауылы;\n1-се урын Баймырҙина Рәүилә, Тимер ауылы.\nКонкурсының төп бүләге – Гран-при Яңы Усман ауылынан Шәфҡәт Мәзитовҡа тапшырылды. Уға Йәлил Әхмәт улы Сөләймәнов үҙенең кртинаһын бүләк итте.\n“Әхмәт әйтеше“ район сәсәндәр конкурсы бик күп яңы таланттар асты. Башҡорт теленең бай һәм үҙенсәлекле икәнен конкурста ҡатнашыусыларыбыҙ тағы берҙе иҫбатланылар. Халҡыбыҙҙың ауыҙ-тел ижадын үҫтереүҙә һәм киләсәк быуынға тапшырыуҙа сәсәндәребеҙгә уңыштар теләйбеҙ.


Ҡара дингеҙ буйында ял! - 16 Ноября 2017 - Баймакская школа №2\nГлавная » 2017 » Ноябрь » 16 » Ҡара дингеҙ буйында ял!\nҠара дингеҙ буйында ял!\nБыйылғы уҡыу йылы минең өсөн оноталмаҫ хәтирәләр менән башланып китте. Тыуған мәктәбем, район мәғариф бүлеге мине Бөтә Рәсәй балалар үҙәге “Орлёнок ” лагерына путёвка менән бүләкләне. Шатлыҡтан түбәм күккә тейҙе, ҡара дингеҙ буйында ял итәсәкмен!\nБашҡортостандан Ҡара дингеҙ буйына 24 бала юлландыҡ. Көҙҙөң иң алтын мәле үтеп ,илаҡ ҡарасай оҙатһа ла , беҙҙең күңелдәр көр ине . Ҡарлы , ямғырлы баш ҡаланы ҡалдырып, Өфө-Адлер поезында ҡуҙғалдыҡ ...\nТуапсе ҡалаһының вокзалына килеп төштөк һәм беҙҙе ҡаршылап, Орлёнокка юл тоттоҡ . Лагерыбыҙҙың территорияһы бик ҙур һәм ул дингеҙгә яҡын ғына ине. Сменабыҙ “Гражданское взросление“ лагерыбыҙ “Стремительный” тип аталды, лагерҙа 329 бала ял итте . Сочи, Краснодар, һәм Рәсәйҙең төрлө төбәктәренән килгән балалар менән ял иттек. Әйҙәүселәр Башҡортостандан, Ставрополь өлкәһенән булдылар. Һәр лагерҙағы кеүек, отрядтың үҙ исеме, үҙ девизы, командиры булды. Мин лагерҙың судьяһы булдым.\nТанышыу кисәһенән башланып киткән ялыбыҙ 21 көн буйы дауам итте. Онотолмаҫ экскурсиялар, төрлө уйын-бәйгеләр, йыр-моң, концерттар ҡуйҙыҡ. Һәр милләт үҙенең халҡының колориты менән таныштырҙы. Беҙ Башҡортостаныбыҙҙың мәҙәниәтен, һоҡландырғыс тәбиғәтен, йолаларын бәйән иттек . Әлбиттә, башҡорт аты, ҡымыҙы, балы, Башҡортостандың ете мөғжизәһе тураһында дуҫтарыбыҙ иҫе китеп тыңланы. Минең ҡурай уйнауыма, ул көпшәнән ниндәйҙер көй сығыуына аптыраналар, ҡулдан –ҡулға йөрөтөп ҡаранылар. Сәйәхәт ҡылып, һыу инеп, уйнап-көлөп кенә йәшәгәндәр, тип уйлай күрмәгеҙ. Мәктәптә лә уҡыныҡ, түңәрәккә лә йөрөнөк көн һайын иртәнге күнекмәләр эшләнек, бассейнда йөҙҙөк.\nБеҙҙең сменабыҙ “Гражданское взросление” булғанға күрә «Ынтылыштар ҡаласы»нда йәшәнек, беҙҙең мэр һәм мэрия булдырылды . Беҙҙә һайлауҙар үтте һәм мин ошо һайлауҙа һайлау комиссияһы ағзаһы булдым. Беҙҙә төрлө департаменттар үҙ эштәрен башҡарҙы. Мәҫәлән, дөрөҫ туҡланыу, таҙалыҡ, хәүефһеҙлек һәм мәғлүмәт департаменттары эшләне. Дөрөҫ туҡланыу департаменты ашханала дөрөҫ туҡланыуҙы тикшерҙе. Таҙалыҡ департаменты беҙ йәшәгән бүлмәләрҙә һәм лагерь территорияһында бөхтәлек булдырыу өсөн тырыштылар. Хәүефһеҙлек комитеты хәүефһеҙ һыу инеүҙе, һауа торошо буйынса кейенеүҙе күҙәтте.\nҺәр көнөбөҙ иҫтәлекле ваҡиғаларға бай булды: Ҡара диңгеҙҙә һыу индек, ҡабырсаҡтар йыйҙыҡ, медузаларҙы ихлас күҙәттек. Лагерҙағы ялыбыҙ һә тигәнсе үтеп китте, тантаналы йомғаҡлау линейкаһы булды. Бөтә сараларҙа ла әүҙем булғаным өсөн Маҡтау билдәләре менән бүләкләндем. Хушлашыу усағында “Орлятский значок” тарҙы түшебеҙгә ҡаҙағас, күңелдәрҙе һағыш биләп алды, күҙҙәребеҙҙә айырылышыу, юҡһыныу йәштәре ялтыраны. Ошо 3 аҙнала ныҡ дуҫлашып өлгөргән дуҫтарыбыҙ менән айырылышыуы бик ауыр булды. Смена буйы көс түккән вожатыйҙарыбыҙға, хөрмәтле уҡытыусыларыбыҙға, табиптарыбыҙға, ашнаҡсыларыбыҙға рәхмәтебеҙҙе белдереп хушлаштыҡ. Ҡара дингеҙгә тағы ла әйләнеп ҡайтыу теләге менән тәңкәләр ташлап юлға сыҡтыҡ. Беҙ юлға сығаһы көндө диңгеҙҙә дауыл ҡупты. Ул да беҙҙе ҡайтарғыһы килмәй, күҙ йәштәре менән оҙатып ҡалды.\nТағы ла поезға ултырып, Башҡортостаныбыҙға ҡайтырға сыҡтыҡ. Өфөлә беҙҙе ата-әсәйҙәребеҙ ҡаршы алды. Тыуған яҡ, йорт һағындырған! Мин дингеҙҙән көс йыйып, һаулығымды нығытып, дуҫтар табып, киләсәккә ҙур пландар менән ҡайттым!\nОшондай матур, иҫтәлекле ял ойошторғандары өсөн мәктәбемә рәхмәтлемен. Әлбиттә, был уҡытыусыларымдың алһыҙ-ялһыҙ фиҙаҡәр хеҙмәт емеше.\nПросмотров: 113 | Добавил: Gulfiya | Рейтинг: 0.0/0


Ғөшөр саҙаҡаһын биреү бәрәкәтте | Әбйәлил - Абзелил\nӘбйәлил - Абзелил > вәғәздәр > Ғөшөр саҙаҡаһы\n« «Сожительство» — зина (уйнаш итеү)\nМөхәррәм айының фазиләте »\nҒөшөр саҙаҡаһын биреү бәрәкәтте арттыра\nАллаһы Тәғәлә Ҡөръәни Кәримдә: «Ер-күктәрҙе һәм улар араһында булған бөтә нәмәләрҙе әҙәм балаһына хеҙмәт итәр өсөн яраттым», — тип әйтә. Көҙ көнө күбебеҙ Раббыбыҙ биргән ошо ерҙән, йәғни баҡсаларабыҙҙан мул итеп уңыш ала. Ислам дине ҡанундары буйынса, беҙ көҙгө ниғмәттәрҙән арабыҙҙағы мохтаж кешеләргә өлөш сығарырға, йәғни ғөшөр саҙаҡаһы бирергә тейеш.\nМәғлүм булғанса, Ислам динендә зәкәт мәсьәләһе ҡуйылған, йәғни кеше бер йыл үткән һайын байлығының ҡырҡтан бер өлөшөн мохтаждарға, фәҡирҙәргә бирергә бурыслы. Зәкәт биреү ваҡыты мосолман календаре буйынса һанап сығарыла, сөнки унда йыл бер нисә көнгә күсеп бара. Әйтәйек, кеше зәҡәт малын Рамаҙан айында бирә башлаған һәм, бер йыл үткәс, байлығы кәмемәгән икән, тимәк, ул икенсе Рамаҙан айы еткәндә йәнә зәкәт сығарырға тейеш. Зәкәт — Ислам динендәге биш бағананың береһе. Пәйғәмбәребеҙ Мөхәммәд ﷺ: «Ислам диненең биш нигеҙе бар. Шуларҙың береһе — зәкәт», — тип әйткән. Зәкәтте беҙ Ҡөръәни Кәримдә әйтелгән төркөмдәргә — меҫкендәр, фәҡирҙәр, йәтимдәр, әжәт, бурысҡа батҡан, ҡоллоҡҡа эләккән кешеләргә бирәбеҙ. Ғөмүмән, зәкәт, фитыр саҙаҡаһы, ҡорбан салыу йәки ғөшөр булһын, Аллаһы Тәғәлә быларҙы байҙар меҫкендәрҙе, йәтимдәрҙе, мохтаждарҙы, фәҡирҙәрҙе һ.б. онотмаһын өсөн яратҡан. Икенсенән, кеше әлеге ғәмәлдәрҙе Аллаһы Тәғәләгә рәхмәт белдереү йөҙөнән ҡыла. Аллаһы Тәғәлә әҙәм балаһы «мин малды үҙем таптым, үҙем эшләнем», тип тәкәбберләнеп ҡалырмы, йә иһә «күпме көс түктем, сәбәп ҡылдым, кәсеп иттем, ләкин быны биреүсе Аллаһы Тәғәлә», тип, шуны аңлап, мохтаждарға өлөш сығарырмы тип һынай. Аллаһы Тәғәлә: «Бөтә малығыҙҙы миңә бирегеҙ», — тиһә, шулай эшләр инек. Әлбиттә, бирмәй ҡалыусылар ҙа булыр. Ләкин бындай осраҡта ул кеше гонаһлы һанала. Аллаһы Тәғәлә беҙҙән шул тиклем ҙур фиҙаҡәрлек талап итмәй, билдәле. Әммә ғөшөр саҙаҡаһы – фарыз ғәмәл.\nҒөшөрҙөң күләме малдың ундан бер өлөшөн тәшкил итә, йәғни, кеше үҙенең баҡсаһында үҫтергән йәшелсә, бәрәңгенең ундан бер өлөшөн Аллаһы Тәғәлә ризалығы өсөн тип фәҡирҙәргә, меҫкендәргә, йәтимдәргә бирә. Алма, еләк-емеш, йәшелсә булһын, улар Аллаһы Тәғәлә яуҙырған ямғыр менән үҫкән икән, муллыҡтың ундан бер өлөшөн мохтаждарға биреү мотлаҡ. Кеше уңышты көс ҡуйып, һыу һибеп, тырышып үҫтерһә, ул сағында уның егерменән бер өлөшөн бирә. Быны Аллаһы Тәғәлә беҙҙең хеҙмәте, түккән көстө күрә, уның ҡәҙерен, бәҫен белә тип аңларға кәрәк. Ә инде малыбыҙҙы Аллаһы Тәғәлә ҡушҡан өлөшөн йәтимдәр, фәҡирҙәр һ.б. шундай мохтаж заттарға бирмәй ҡалһаҡ, кеше малына кергән, хәрәм ризыҡ ашаған булабыҙ. Пәйғәмбәребеҙ Мөхәммәд ﷺ: «Донъя күктәренән яуған ямғыр, ағып килгән йылғаларҙағы һыу менән үҫтерелгән уңыштан ғөшөр саҙаҡаһы бирергә кәрәк. Кешенең тырышлығы менән, көс ҡулланып үҫтерелгән байлыҡтың егерменән бер өлөшө бирелергә тейеш», — тип әйтә. Был урында тағы шуға баҫым яһарға теләйем. Ғөшөр саҙаҡаһы йәшелсә, бәрәңгенән генә түгел, ә балдан да бирелә. Йәғни умартасылар кәрәҙҙәрҙән айырып алған балдың шулай уҡ ундан бер өлөшөн мохтаж кешеләргә өләшергә бурыслы.\nҒөшөр саҙаҡаһын мәсеттә хеҙмәт итеүселәргә килтерһәм буламы, тип һораусылар бар. Мин көҙгө уңыштың бер өлөшөн, беренсе сиратта, мохтаж кешеләргә бирергә кәңәш итәм. Һәр кемдең күрше-тирәһендә, йәшәгән ерендә шундай заттар етерлек. Улар хәҙер ауылдарҙа ҙа күп. Уңыш мохтаж кешеләрҙән артып ҡала икән, ул ваҡытта Аллаһы Тәғәлә юлында хеҙмәт итеүселәргә — мәсеттә эшләүселәргә, мәҙрәсәлә уҡыусы шәкерттәргә бирергә була. Улар араһында ла ярҙамға мохтаждар, йәтимдәр бар.\nАллаһы Тәғәлә Ҡөръән Кәримдә зәкәт тураһында: «Эй, Мөхәммәд ﷺ, һин уларға әйт: зәкәттәрен сығарһындар, малдарын паклаһындар», — тип әйтә. Зәкәт түләгәндә беҙ Аллаһы Тәғәләгә рәхмәт уҡыйбыҙ, малдың ҡайҙан килеүен, уның үҙебеҙҙән түгел, ә Аллаһы Тәғәләнән икәнен аңлайбыҙ, һаранлыҡ кеүек сифаттан арынабыҙ. Шуға ла, зәкәт биргәс, күптәрҙең тормошо үҙгәрә. Дөрөҫ, малдың бер өлөшө бүлеп биргәс ул кәмей. Ләкин Аллаһы Тәғәләнең рәхмәте менән аҙна, ай, йыл уҙғас, беҙгә көтмәгән ерҙән байлыҡ килә. Ул ғөшөр саҙаҡаһын алған йәтимдәр, меҫкендәр, яңғыҙ ҡарсыҡтар, ҡарттарҙың рәхмәт һүҙе аша ергә бәрәкәт бирә һәм беҙ киләһе йылда тағы ла күберәк уңыш йыясаҡбыҙ. Шуны иҫтә тотоп, Аллаһы Тәғәлә ҡушҡанса, ғөшөр сығарһаҡ, Ул ҡалған малыбыҙға бәрәкәт иңдерер, беҙгә хәләл ризыҡ килеп, балаларыбыҙ бәхетле, тәүфиҡлы булып үҫер.\nАллаһы Тәғәлә ерҙе эшкәртергә ҡушҡан. Уның шундай ҡануны бар: кеше файҙаланылмай торған ерҙе эшкәртеп, йомшартып, орлоҡ сәсһә, ағас ултыртһа, был участка уның мөлкәтенә күсә. Быны Аллаһы Тәғәлә ерҙәрҙе ташландыҡ хәлдә тотмаҫҡа ҡуша тип аңларға кәрәк. Ҡөръәне Кәримдең «Бәҡара» сүрәһендә: «Ерҙә фетнә, зыян ҡылмағыҙ», — тиелә. Әйтәйек, ерҙә бомба шартлатыу йәки башҡа ҡорал ҡулланыу, махсус ағыулау рөхсәт ителмәй.\nБыл кешегә лә, хайуандарға ла, үҫемлектәргә лә, уңышҡа ла зыян килтерә. Советтар заманында йылғаларҙың ағымын үҙгәртеп, уларҙы бороп ебәрергә тырыштылар. Бының аҙағы әфәт менән тамамланды. Ни ҡәҙәр сәсеүлек ерҙәре, ауылдар һыу аҫтында ҡалды. Үткәндәрҙәге шундай аҡылһыҙлыҡ, фажиғәләрҙән һабаҡ алып, беҙ киләсәк тормошта иғтибарлы булырға тейеш.\nТәржемә, Рөстәм хәҙрәт Зиннуров вәғәҙҙәре.\nСаҙаҡанды бир: https://nazir1965.com/v%D3%99%D2%93%D3%99zd%D3%99r/sa%D2%99a%D2%A1andy-bir.html\nЗәкәт бирҙеңме?: https://nazir1965.com/din/z%D3%99k%D3%99t-bir%D2%99e%D2%A3me.html\nЭта запись написана автором Назир Сабитов, 06.09.2019 в 00:18, и размещена в категории вәғәздәр. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


АстрономияБиологияВоспитательная работаГеографияДиректору, завучуДоп. образованиеДошкольное образованиеДругоеИЗО, МХКИностранные языкиИнформатикаИсторияКазахский язык и лит.Классному руководителюЛогопедияМатематикаМузыкаНачальные классыОБЖОбществознаниеРусский язык и литератураСоциальному педагогуТехнологияУкраинский языкФизикаФизкультураХимияШкольному психологуЯзыки народов РФ Инфоурок / Классному руководителю / Конспекты / Башҡорт теленән кластан тыш сара\nТема: КВН Маҡсаттар: белем биреү – башҡорт теленең грамматикаһын иҫкә төшөрөү; үҫтереүсе – төрлө ҡыҙыҡлы күнегеүҙәр эшләтеү; тәрбиәүи – дуҫлыҡ тойғоһо, берҙәм булыу сифаттарын тәрбиәләү. Дәрес төрө: ҡабатлау ( уйын формаһында). Йыһазландырыу: “Ҡыҙыҡлы грамматика” китабы,Псәнчин В.Ш.,дидактик материалдар китабы. Дәрес барышы. Бөгөн беҙ һеҙҙең менән КВН үткәреп алабыҙ. Хәҙер бөтә класс ике командаға бүленә. Үҙегеҙҙең төркөмдәрегеҙгә бер капитан һайлағыҙ һәм командаға исем уйлағыҙ. Командалар менән танышып үтәйек. Беренсе эш. Был беҙҙең тапҡырлыҡ, тиҙ уйлау һәләтен тикшерер өсөн бик уңайлы. “Малайҙың исеме нисек”, тип атала. Ике команда ла тыңлай. Ҡайһы команда тиҙерәк яуап ҡайтара. Биш дуҫ урамда таныш булмаған бер малайҙы осрата. “Исемең нисек?”- тип һорай унан. Яуап урынына ул: “Ә һеҙҙең исемегеҙ нисек?- тип һорай. Малайҙар үҙҙәренең исемдәрен әйтәләр: Илһам, Ринат, Фәнил, Булат, Хәлил. Таныш булмаған малай бер аҙ уйлап торғас, былай ти: “Минең исемем дә биш хәрефтән тора. Уның беренсеһе хәрефе һеҙҙең исемдең берәүһенең беренсе хәрефенә, икенсеһе - икенсе исемдең икенсе хәрефенә, өсөнсөһө – өсөнсө исемдең өсөнсө хәрефенә,дүртенсеһе – дүртенсе исемдең дүртенсе, бишенсеһе – бишенсе исемдең һуңғы хәрефенә тап килә,”-тип яуап биргән. Малайҙың исеме нисек? ( Билал: Булат, Ринат,Хәлил, Илһам, Фәнил). Икенсе эш. “Ҡара “ һүҙенә ялғауҙар ҡушып, яңы һүҙҙәр яһағыҙ. Ҡайһы команда күберәк һүҙ яҙа,шулар был уйында еңеүсе. (ҡара-ҡаралыҡ-ҡарағусҡыл-ҡараһыу һ.б.) Өсөнсө эш. Был уйында һәр команданан берәр кеше сыға. Икегеҙ ҙә бер үк һорауға яуап бирәһегеҙ, тик кем беренсе булып ҡулын күтәрә. Шул беренсе яуап бирә. Яуабы дөрөҫ булмаһа, икенсе команданан һорайбыҙ. Ялғау ҙа була алған ниндәй исемдәр беләһегеҙ.(ай, ау, ек, ем, еп, ер, кер, ҡаҡ, ҡор, он, өн, таш һ.б.белем, иген һ.б.) Һулдан уңға ла,уңдан һулға ла бер үк төрлө уҡыла торған ниндәй исемдәр беләһегеҙ? (көсөк,кейек,ҡалаҡ) Ике бер үк ижектән торған ниндәй таш, сәскә һәм ҡош исеме беләһегеҙ? (мәрмәр, ләлә, гага). Бабаай һүҙенең тәүге хәрефтәрен берәмләп ала барыу юлы менән тағы ниндәй һүҙҙәр яһап була Атай һүҙенең тәүге хәрефтәрен берәмләп ала барыу юлы менән тағы ниндәй исемдәр яһарға мөмкин Аласаҡ,,байтал,һаҙаҡ, ялағай һүҙҙәренән тағы ниндәй дүртәр һүҙ яһарға мөмкин Ҡурай,ҡалыу һүҙҙәренән тағы ниндәй өсәр һүҙ яһап була Ҙур хәреф менән яҙылған арпа, буй, быуа, виктория, ҡалҡан, ҡыҙыл,оран,сал, тайга, турғай, төйлөгән?һүҙҙәре нимәләрҙе аңлата? ( Арпа-Арэкс йылғаһы ҡушылдығы, Буй-Вятка һәм Кама йылғалары ҡушылдыҡтары, Кострома өлкәһендәге ҡала, Быуа-Башҡортостандағы йылға, Виктория – Африкалағы күл, Ҡалҡан-Башҡортостандағы күл,Ҡыҙыл – Әбйәлил райондағы йылға, Оран-Алжирҙағы ҡала, Сал-Дон ҡушылдығы,Тайга-Кемерово өлкәһендәге ҡала, Турғай-Ҡаҙағстандағы йылға, Төйөлгән-Ырымбур өлкәһендәге поселок, Шафран-Башҡортостандағы тимер юл станцияһы). Вена,Дүшәмбе,Мәскәү, Панама исемдәрен бәләкәй хәреф менән яҙғанда,улар нимә аңлатыр? Башҡортостандағы райондарҙың береһе ашлыҡ,икенсеһе ҡош исемен йөрөтә. Былар ниндәй исемдәр? Тәүге һәм һуңғы осраҡтарҙа улар нисек яҙыла? Афариндар! Артабанғы эш. Һан темаһын нисегерәк үҙләштерҙегеҙ икән? Ике һорау бирәм,ҡайһы команда тиҙерәк дөрөҫ яуап ҡайтара. Ике әсә ҡыҙы менән, өләсәһе ейәнсәре менән һыуға барған (көйәнтәләп). Бөтәһе нисә биҙрә һыу килгән? (6биҙрә). Осоп килгән, ти,бер нисә ҡарға, һәм ҡунған, ти, улар талға. Берәмләп ултырһалар, талһыҙ ҡала, ти, бер ҡарға, икешәрләп ултырһалар,ҡарғаһыҙ ҡала,ти,бер тал. Әйтегеҙ әле,нисә ҡарға һәм нисә тал булған ? (4ҡарға һәм 3 тал). Киләһе эш. Составында сифат ҡылымдар булған мәҡәл,әйтемдәр яҙығыҙ.ҡайһы команда күберәк яҙа, шулар еңеүсе (эшләгән-тешләгән. Тырышҡан табыр,ташҡа ҡаҙаҡ ҡағыр һ.б.) Һәм һуңғы эш. Ике командаға ла чайнворд бирелә.Түбәндәге һүҙҙәргә антонимдар табығыҙ. Ҡайһы команда беренсе һәм дөрөҫ итеп эшләй,шулай уҡ,ошо уйында еңеүсе буласаҡ. 1.Шәп.2.Хаҡ.3.Тура.4.Ҡуйы.5.Шатлыҡ.6.Ялған.7.Һөйөү.8.Ҡыйыш.9.Ҡыйын.10.Иреү.11.Һулда.12.Алйот.13.Кире (тиҫкәре).14.Ҡыш.15.Ҡышын.16.Йыуан.17.Төҙ. 18.Ауырлыҡ.19.Төньяҡ.20.Еүеш.21.Кесе.22.Тиҙ.23.Аҡ.24.Аҡыллы.25.Бысраҡ. (1.Аҡрын. 2.Нахаҡ. 3.Ҡыйыш. 4.Шыйыҡ. 5.Ҡайғы. 6.Ысын. 7.Нәфрәт. 8.Тура. 9.Анһат. 10.Туңыу. 11.Уңда. 12.Аҡыллы. 13.Ыңғай. 14.Йәй. 15.Йәйен. 16.Нәҙек. 17.Кәкре. 18.Еңеллек. 19.Көньяҡ. 20.Ҡоро. 21.Оло. 22.Оҙон. 23.Ҡара. 24.Алйот. 25.Таҙа). Ике команданың яуаптарын ҡарап сығып, еңеүселәрҙе билдәләргә. Рәхмәт барығыҙға ла! Артабан да башҡорт телен ҡыҙыҡһынып уҡығыҙ! Бөгөнгө КВН тамам. Һаубулығыҙ! Подайте заявку сейчас на любой интересующий Вас курс переподготовки, чтобы получить диплом со скидкой 50% уже осенью 2017 года. Выберите специальность, которую Вы хотите получить:\nАвтор Галлямова Резеда Ахматовна\nДБ-366392 Получить свидетельство о публикации\n18.11.2016 Просмотров: 89 Комментариев: 0 Проект " Как научить попугая разговаривать"\n18.11.2016 Просмотров: 158 Комментариев: 0 Классный час " Как избежать ограбления квартиры"\n18.11.2016 Просмотров: 47 Комментариев: 0 Классный час « День Победы»\n18.11.2016 Просмотров: 44 Комментариев: 0 Классный час на тему "Дорожная разметка и её характеристики"\n18.11.2016 Просмотров: 82 Комментариев: 0 Классный час "Книга – надёжный товарищ и друг"\n18.11.2016 Просмотров: 66 Комментариев: 0 136658313665501366510136650613665031366495


«Ҡапҡастар ярҙамға ашыға»\n15 Февраль 2019, 16:53\nБөтә донъя яман шешкә ҡаршы көрәш көнөндә шундай исемдәге экологик-хәйриә проекты башланды. Тимәк, пластик ҡапҡастар йыйыу иғлан ителде, тиергә була. Был акцияны Тәбиғәттән файҙаланыу һәм экология министрлығы, Өфө ҡалаһы хакимиәте, Йәмәғәт палатаһы булышлығында «Таҙа Өфө» экологик йәмғиәте ойоштора.\nКүреүебеҙсә, проекттың атамаһы ла йәнһүрәт исеменә оҡшатып алынған. Ә беҙ йыясаҡ ҡапҡастар кемгә ярҙамға ашыға икән? Ойошманың етәксеһе Елена Воробьёва әйтеүенсә, икенсел сеймалды эшкәртеп, республика онкология диспансерының паллиатив бүлексәһе пациенттарына ярҙам итеү бурысы ҡуйылған. Унда алынасаҡ 150 мең һумлыҡ этеп йөрөтмәле коляска өсөн 10 тонна ҡапҡас талап ителә. Кәрәкле әйберҙәр йыйылып бөткәс, улар эшкәртергә ебәреләсәк. Шулай беҙ был проектта ҡатнашып, кемдеңдер ғүмерен ҡотҡарыуға өлөш индерәбеҙ. Икенсе яҡтан ҡараһаң, тирә-яғыбыҙ ҙа таҙарынып ҡала, сүп-сарҙы айырырға өйрәнеп, балалар һәм үҫмерҙәр экологик тәрбиә лә ала.\nӘлеге сара республикабыҙҙа тәүге тапҡыр уҙғарыла. Ә Мәскәү, Санкт-Петербург, Түбәнге Новгород, Ҡазан ҡалалары, шулай уҡ Италия, Төркиә, Мальта, Германия илдәренең ярайһы ғына тәжрибәләре бар. Мәҫәлән, 2011 йылда Төркиәнең Эгей университеты студенты Кахстрим Әхмәти «Зәңгәр ҡапҡастар» хәйриә проектын ойоштороп, 280 тонна ҡапҡас йыйыуға өлгәшкән. Уны эшкәртеүҙән килгән аҡсаға сәләмәтлеге буйынса мөмкинлеге сикләнгәндәргә 1 мең 100 коляска һатып алынған. Был егеттең идеяһы күп илдәрҙә киң таралып киткән. Ҡапҡастарҙы йыйыу буйынса һауыттар 44 илдә урынлаштырыла башлаған.\n– Беҙҙең проектты бөтә республика халҡы күтәреп алһын ине. Балалар ҙа, өлкәндәр ҙә берҙәй ҡатнашһын. Бөтә балалар баҡсаһы, мәктәптәр, төрлө ойошмалар коллективтары ҡушыла ала. Һәр кем үҙе йәшәгән төбәктәрендә ҡабул итеү пункты ойоштороп, ҡапҡастар йыйһын ине. Балалар баҡсаһында бер миҫалды ғына ҡарайыҡ. Мәҫәлән, бер әүҙем генә тәрбиәсе ошо акция хаҡында белдереп, бөтә кескәйҙәрҙе, атай-әсәйҙәрҙе йәлеп итеү мөмкинлегенә эйә. Мәктәпкәсә белем биреү учреждениеһында махсус һауыттар ҙа ҡуйырға була. Ҡайҙа ниндәй ҡабул итеү пункттары тураһында мәғлүмәтте «Бәйләнештә» селтәрендә беҙҙең «Ҡапҡастар ярҙамға ашыға» төркөмөндә табырға мөмкин, – ти Елена Александровна.\nҠапҡастарҙы йыйыуға талаптар ҙа ҡуйылған. Беренсенән, уларҙың «2», «4», «5» келәймә һуғылғандары ғына ҡабул ителә, икенсенән, уларҙың йыуылған, таҙа булыуы төп шарт. «2», «02»-гә эске яғында PE, PE-HD, РDPE яҙыулылар ҡарай. Һөт, кефир, йогурт кеүек әсе һөт эсемлектәре, шул иҫәптән «Имунеле», төрлө һыу, һөт, газлы эсемлектәр, кетчуп, майонез, балалар иҙмәләре ҡапҡастары инә. «4» һәм «5»-кә эске яғында LDPE һәм PP келәймәлеләр инә. Уларҙы туҡланыу аҙыҡтары, көнкүреш химия, косметик әйберҙәр, киндер-сюрприз, бахила һауыттарында осратырға мөмкин.\nӘйткәндәй, «Ҡапҡастар ярҙамға ашыға» проекты барышында балалар һәм үҫмерҙәр араһында һүрәт төшөрөү, ҡапҡастарҙан төрлө әйберҙәр эшләү, ярҙамға ашығыусы ҡапҡастарға исем ҡушыу кеүек төрлө мауыҡтырғыс, ҡыҙыҡлы конкурстар ҙа буласаҡ. Ойоштороусылар ҡатнашыусыларға сертификаттар, бүләктәр ҙә вәғәҙәләй.\nШулай итеп, һеҙ ҡапҡастар йыйып, кемгәлер ярҙам да итә, бәйгеләрҙә лә ҡатнаша алаһығыҙ.\nӘйҙәгеҙ, ҡәҙерле уҡыусылар, был эшкә бергәләп тотонайыҡ.


Ҡаҙ майы — Викидәреслек\nҠаҙ майының составы[үҙгәртергә]\nСоставындағы (70%) туйынған һәм туйынмаған май кислоталары (Омега 3, Омега 6, стеарин, олеин, линол кислоталары) арҡаһында ҡаҙ майы химик үҙсәнлектәре буйынса зәйтүн майына оҡшаш. Төп өҫтөнлөгө: бик түбән һәм юғары температураларҙы кисерә ала.Тап шул үҙсәнлеге тирене көслө ҡояш нурҙарынан да, һалҡындан да һәйбәт һаҡлай.Шулай уҡ, тирене туҡландырыу, йәшәртеү һәләтенә эйә, уны сирҙәрҙән һәм ҡауаҡланыуҙан һаҡлай.\nШулай уҡ, ҡаҙ майының составында : В1, В2, В3, В5, В6, В12, Е, РР һәм башҡа витаминдар бар.Улар антиоксидант үҙсәнлектәренә эйә, иммунитетты нығыта.\nСоставындағы минералдар: цинк, натрий, медь, селен, магний матдәләр алмашыныуын көйләүҙә ҡатнаша\nМай кислоталары. Организмдың һыу балансын яйға һала, липидтарҙың үтеп инеүен арттыра, ә был, үҙ сиратында, косметик сараларҙың тән тиреһенә тиҙерәк һеңеүенә булышлыҡ итә, тиреләге яраларҙың төҙәлеүенә лә ярҙамы зур.\nСелен. Матдәләр алышыныуын көйләй, аҡһымдар, углеводтарҙы һәм йодты үҙләштерергә ярҙам итә.\nХолестерин. Күҙәнәктәрҙең нигеҙе булып һанала, Д витамины тупланыуға ярҙам итә.\nЕ витамины. Иммун системаһын нығыта, коллагенды синтезлай, күҙәнәктәрҙе зарарланыуҙан һаҡлай.\nҠаҙ майының шифаһы[үҙгәртергә]\nБронхит. Оҙаҡҡа һуҙылған йүткереүҙән ҡотолоу өсөн ҡаҙ майын ҡырғыстан үткәрелгән һуған менән болғарға Һәм аш алдынан бер ҡалаҡ ҡабул итергә. Ошо уҡ ҡатнашманы төнгөлөккә күкрәк тәңгәленә һөртөргә була. Файҙаһы өс көндән үк күренәсәк.\nТуберкулез. Әлеге сирҙән арыныу өсөн иретелгән ҡаҙ майына алоэ һуты, какао, ваҡланған эрбет (кедр) сәтләүеге ҡушып болғарға ла парҙа йылытырға. Көнөнә дүрт тапҡыр һөткә ҡушып ҡабул итергә. Ынғай үҙгәрештәр бер аҙнанан уҡ күренәсәк.\nҮпкә ялҡынһыуы. Эретелгән ҡаҙ майы менән һарымһаҡтан яһалған ҡатнашманы йылытырға һәм пергаментҡа һөртөргә. Ҡағыҙҙы күкрәккә ҡуйып, өҫтөнә йылы шәл (шарф) һалып, төнгөлөккә ҡалдырырға. Курс бер аҙна.\nӨшөү. Тәнде н өшөгән өлөштәрен ҡаҙ майы менән һөрткәнгә тиклем, йылы һыу менән тиренең һиҙгерлек һәләтен ҡайтарырға кәрәк. Сәнсеү бөткәндән һуң ғына массаж хәрәкәттәре менән ҡаҙ майы һөртәләр. Йылы кейем кейергә йәки шәлгә төрөнөп ултырырға\nЭкзема. Тире проблемаларынан ҡотолорға ҡаҙ һәм пихта майынан яһалған май (2:1) ярҙам итә. Тиренең зарарланған урындарына көнөнә бер нисә мәртәбә ошо майҙы һөртөргә кәрәк. урлау курсы - 20 көн.\nРевматизм. Арҡа ауыртҡанда уны мунсала ҡаҙ майы менән ышҡыу яҡшы һөҙөмтә бирә. Процедуранан һуң йылы итеп төрөнөп ятырға кәрәк. Бер нисә сеанстан һуң ревматизм уҙырға тейеш.\nМускулдарҙың ауыртыуы. Бындай ваҡытта ҡаҙ майы, бао һәм спирт төнәтмәһе менән массаж яһау һәйбәт Һөҙөмтә бирә. Әлеге ҡатнашманы ҡулланыу тиреләге тоҙҙарҙы сығарырға, ҡан әйләнешен яҡшыртырға, капиллярҙарҙы нығытыуға булышлыҡ итә.\nБалаға уҙа алмағанда ҡаҙ майы, алоэ япраҡтары, бал һәм һырғанаҡ майы менән ҡатнашма яһарға кәрәк. Төнәтмәне көнөнә өс мәртәбә бер ҡалаҡ йылы һөт менән эсергә. Әлеге дарыу ҡатын-ҡыҙҙарҙың аналыҡ көпшәһен таҙарта, ә ир-аттарҙа сперматозоидтарҙың активлығын арттыра.\nПростатит. Был ауырыуҙы ҡаҙ майы, ваҡланған һарымһаҡ, бал һәм каланхоэ гөлө төнәтмәһен ҡабул итеп дауаларға була. Ҡатнашманы иртән һәм кис ас ҡарынға бер аш ҡалағы эсергә. Ике аҙнанан һуң сир сигенергә тейеш. Шулай ҙа төнәтмәне 30 көн дауамында ҡабул итеү яҡшыраҡ һөҙөмтәләргә килтерәсәк.\nТромбофлебит һәм аяҡтар сирләгәндә. 2 өлөш ҡаҙ майын һәм 1 өлөш каланхоэ һутын ҡушып бер нисә көн тоторға, һалҡын һәм ҡараңғы урында һаҡларға. Төнгөлөккә сирле урындарға һөртәләр.\nГинекологияла, геморрой булғанда.100 г ҡаҙ майын 1 ашҡалаҡ кипкән календула сәскәләрен ҡушып, 20-30 минут һыулы баняла йылыталар, унан һөҙөп алалар.Ҡалдығын тампон ҡуйыу өсөн файҙаланалар. Тампондарҙы 10 көн буйы ҡуялар. Гинекологик сирҙәр булғанда ун көн арауыҡ аша 2 курс дауа үткәрәләр.\nҠаҙ майын косметик сара булараҡ та файҙаланалар. Ул айырыуса һалҡын кѳндәрҙә файҙалы. Һыуыҡтан бит-ҡулдар ярылмаһын ѳсѳн 5 грамм камфара майына 50 грамм ҡаҙ майы ҡушып, биткә һѳртѳргә лә 20 минут тоторға. Артыҡ майҙы салфетка менән һѳртѳп алырға.\nСәстәр ныҡ һәм ялтырап торһон ѳсѳн, майҙы йылытып сәс тамырына һѳртѳргә һәм уны таҫтамал менән урап, ярты сәғәт тоторға. Дѳйѳм алғанда, ҡаҙ майының кире эҙемтәләре юҡ тиергә була. Тик ауырлы, имеҙгән ҡатындарға, 3 йәшкә тиклемге балаларға, бауырҙары, бѳйѳрҙәре менән етди проблемалары булғандарға бындай дауалау сараһы тәҡдим ителмәй. Майҙы быяла йәки керамик һауытта, ныҡлы ябып, һалҡын урында, ҡайһы бер осраҡта туңдырғыста ла һаҡларға була. Ул үҙенең дауалау үҙенсәлеген 3 йыл буйы юғалтмай.\nСығанағы — «https://ba.wikibooks.org/w/index.php?title=Ҡаҙ_майы&oldid=22791»\nБыл бит һуңғы тапҡыр 23:32 1 сентябрь 2020 үҙгәртелгән.


Баш ҡаланың 25-се мәктәбе Еңеү һәм үлемһеҙ полк байраҡтарын ҡабул итте\nЭстафетаны уларға 91-се мәктәптең почетлы ҡарауылы тапшырҙы. Хәрби әләм Бөйөк Еңеү көнөнә тиклем Өфөнөң бар мәктәптәрен дә урап сығасаҡ.\nЕңеү байрағы эстафетаһы сиктәрендә мәғариф учреждениеларында ҡаһарманлыҡ дәрестәре, Бөйөк Ватан һуғышына арналған лекциялар, ветерандар менән осрашыуҙар ойошторола. Байраҡты ҡабул итеү уңайынан 25-се мәктәптә тантаналы линейка үтте. Унда ла билдәле фронтовиктар һәм тыл ветерандары саҡырылғайны. Был сара оло патриотик тәрбиәгә эйә, ти ойоштороусылар.


Яҙҙың бер көнө йылды туйҙыра | Министерство сельского хозяйства Республики Башкортостан\n» Яҙҙың бер көнө йылды туйҙыра\nБашҡортостандың аҙыҡ-түлек именлеген тәьмин итеүгә тос өлөш индергән төбәк булараҡ, һуңғы тиҫтә йылдарҙа беҙҙең районда фермерлыҡ хәрәкәте үҫешкәндән-үҫешә бара. Бөгөн төбәктә 300-ҙән ашыу КФХ иҫәпләнеп, улар үҫемлекселек, һыйыр, йылҡы, һарыҡ, ҡош-ҡорт үрсетеү, йәшелсәселек буйынса махсуслаша, йылдан-йыл производство ҡеүәттәрен арттыра. Тап фермерҙар өлөшөнә районда етештерелгән ауыл хужалығы продукцияһының 34 проценты тура килә.\nБөгөн үҫемлекселек менән шөғөлләнгән крәҫтиән-фермер хужалыҡтарында ҡыҙыу мәл – төп көс яҙғы баҫыу эштәренә йүнәлтелгән. Ҡайһы бер предприятиелар сәсеүҙе ҡулайлы ваҡытта тамамланы ла инде. Татлыбайҙан “Радик Ишмуллин” һәм Ҡуянтауҙан “Илгиз Байегетов” КФХ-лары яҙғы баҫыу эштәрен ойошҡанлы атҡарып сыҡты.\nРадик Исҡужа улы етәкләгән предприятие районда тотороҡло эшләүсе, йылдан-йыл производство ҡеүәттәрен арттыра барыусыларҙан һанала. Ул ауыл хужалығы культуралары үҫтереү, һыйыр, йылҡы малы үрсетеү, һөт һәм ҡымыҙ етештереү менән уңышлы һәм табышлы шөғөлләнә. Хужалыҡ техник потенциалын йылдан-йыл нығыта бара, ҡеүәтле матди базаға эйә.\nХужалыҡтың сәсеү майҙандары структураһы 700 гектарҙы биләп, шуның 247 гектарын арпа, 170 гектарын бойҙай, 120 гектарын етен, 83 гектарын судан үләне һәм ҡалғанын һоло тәшкил итте. Билдәле, предприятие яҙғы баҫыу эштәрен тейешле әҙерлек менән ҡаршыланы: көҙ 328 гектарҙа ер эшкәртелде, орлоҡ фонды 1-се һәм 2-се репродукциялыһы менән яңыртылды, техник потенциал ремонтланды.\nСәсеүҙә К-700 тракторында механизаторҙар Морат Уразбаев менән Ғәлим Юламанов, Т-4 А тракторында Зөфәр Кирамов, катуклауҙа Дим Нәбиев, орлоҡ ташыуҙа Ислам Биктимеров һәм Фәтих Дауытов, сәсеүселәр Рауил Сәғитов, Ғәйфулла Кинйәбаев, Нур Ғүмәров баҫыу батырҙары булып танылды. Орлоҡ тейәүҙә, агрегаттарҙы техник хеҙмәтләндереүҙә Ғәйнислам Абдуллин һынатманы. Ашнаҡсы Миңһылыу Әхмәтова тәмле аш-һыуы менән һөйөндөрҙө. Әйткәндәй, игенселәрҙе 4 тапҡыр бушлай ашатыу ойошторолдо.\nИлгиз Ғаяз улы етәкләгән крәҫтиән-фермер хужалығы төп тармаҡтарҙы үҫтереүҙә яҡшы күрһәткестәргә өлгәшә. Яуаплы миҙгелде коллектив яҡшы әҙерлек менән ҡаршыланы, көҙ 450 гектарҙа ер туңға һөрөлдө, сифатлы орлоҡ тупланды. Яҙғы сәсеү 1347 гектарҙы биләп, шуның 365 гектарын бойҙай, 344 гектарын кәрешкә менән һоло, 250 гектарын етен, 125 гектарын рапс һәм ҡалғанын арпа тәшкил итте.


Башҡортостан етәксеһе Вьетнам делегацияһы менән осрашты - Bash.News\nБашҡортостан етәксеһе Вьетнам делегацияһы менән осрашты https://bash.news/news/100507_bashortostan_etksee_vetnam_delegaciyay_menn_osrashty\nDьетнам менән бәйләнештәр киңәйә. Хеҙмәттәшлек мөмкинлектәре бөгөн Башҡортостан башлығы вазифаһын ваҡытлыса башҡарыусы Радий Хәбировтың Вьетнам делегацияһы менән осрашыуында белдерелде. Социалистик республика делегацияһын Коммунистар партияһының үҙәк комитеты ағзаһы, халыҡ-ара бәйлнештәр бүлеге мөдире Хоан Бинь Куант етәкләй.\nОсрашыуҙа Радий Хәбиров билдәләүенсә, ике яҡты күптәнге, ваҡыт менән һыналған дуҫлыҡ бәйләй. Йәғни был республикаларҙы стратегик партнерҙар тип әйтергә мөмкин. Донъяуи әлеге ваҡиғалар фонында был бик мөһим, тине Радий Фәрит улы. Рәсәй менән Вьетнам араһында дипломатик мөнәсәбәттәр урынлаштырылыуға быйыл 70 йыл тула, ошо айҡанлы ике дәүләттә лә дуҫлыҡ йылдары иғлан ителгән. Әле Башҡортостан менән Вьетнам араһындағы тауар әйләнеше ни бары 4 миллион доллар, әммә республика етәксеһе белдереүенсә, хеҙмәттәшлекте киңәйтеү мөмкинлектәре ҙур.\nХеҙмәттәшлекте киңәйтеү социаль өлкәгә, мәҙәни сараларға ла, белем биреү системаһына ла ҡағыла. Әле Башҡортостандың юғары уҡыу йорттарында Вьетнамдан йөҙҙән ашыу студент белем ала. Бәйләнештәрҙе нығытыу бар тармаҡтарҙа ла күрһәткестәрҙе арттырасаҡ тип билдәләнде осрашыуҙа.\nХоанг Бинь Куан, Вьетнам коммунистар партияһының үҙәк комитеты ағзаһы: “Ике яҡ араһындағы хеҙмәттәшлекте киңәйтеү өсөн мөкинлектәр бихирсап, Башҡортостан ерҙәргә бай, бында тупраҡ уңдырышлы, ошо өлкәгә инвестициялар һалыу өҫтөндә эшләргә була. ауыл хужалығы, сәнәғәт тармағында бәйләнештәрҙе нығытырға, тауар әйләнешен арттырырға мөмкин”.\nБСТ Y.Metrika: 24020\nБелорет районында законһыҙ таш сығарыусылар ҡулға алынды\n23:13, 10 авг


Рәсәйҙең 10 театр һәм театраль коллективына грант\nБашҡорт дәүләт опера һәм балет театры федераль грантҡа лайыҡ булды. Уны тапшырыу тантанаһы Мәскәүҙә үтте.\n11 миллион һум аҡсаны ижади коллектив яңы проектты тормошҡа ашырыуға тотонорға иҫәп тота. Театр Георг Гендельдың «Геракл» операһын ҡуйырға ниәтләй. Ул Рәсәй кимәлендәге премьера булыр тип көтөлә. Сөнки әҫәр быға тиклем бер ҡасан да сәхнәгә сыҡмаған.\nАртем Макаров, башҡорт дәүләт опера һәм балет театрының баш дирижеры:\n«Рәсәй хөкүмәтенең мәҙәниәт усаҡтарына бындай ярҙам күрһәтеүе бик яҡшы күренеш. Сөнки ҡыҙыҡлы, сағыу постановка эшләү күп сығымдар талап итә. Был грант эшебеҙҙе юғары художество кимәлендә башҡарыуҙа ҙур ярҙам булыр тип уйлайбыҙ».\nТөбәк театрҙарына булышлыҡ итеүгә йүнәлтелгән Рәсәй хөкүмәте гранты быйыл икенсегә бүленә. Конкурсты үткән коллективтарға ниндәйҙер конкрет проектты тормошҡа ашырыуға аҡса бирелә. Быйыл гранттарҙың дөйөм суммаһы 100 миллион һум тәшкил итте.


Был эш иң изгеләрҙән булды һәм булып ҡала\n10 ноябрь – РФ Эске эштәр органдары хеҙмәткәрҙәре көнөПолиция участковыйҙары халыҡҡа иң яҡыны, уларҙың эш урындары кабинеттарҙа ғына түгел, ә күпселек осраҡта, граждандарҙың йорттарында, фатирҙарында һәм урамда. Ҡағиҙә булараҡ, улар тәүгеләрҙән булып ауыл халҡына ярҙамға килә. Йыш ҡына хеҙмәт бурыстарын үтәгәндә улар үҙ ғүмерен хәүеф аҫтына ҡуя.\nПолиция участковыйҙары халыҡҡа иң яҡыны, уларҙың эш урындары кабинеттарҙа ғына түгел, ә күпселек осраҡта, граждандарҙың йорттарында, фатирҙарында һәм урамда. Ҡағиҙә булараҡ, улар тәүгеләрҙән булып ауыл халҡына ярҙамға килә. Йыш ҡына хеҙмәт бурыстарын үтәгәндә улар үҙ ғүмерен хәүеф аҫтына ҡуя.\nӘнүәр Лотфулла улы Әминев Муйнаҡ ауыл биләмәһендә участковый булып 2006 йылдан эшләй. Ауыл хужалығы университетының зооинженерия бүлегендә ҡортсо белгеслегенә уҡыған егет үҙен эске эштәр бүлегендә эшләрмен тип күҙ алдына килтермәй ҙә. Диплом алғас, почтала ике йыл эшләй. Ул ваҡытта егет ғаилә ҡорған була, ҡатыны Ләйсән балалар баҡсаһында ашнаҡсы булып эшләй. Йәш ғаилә башлығын полицияға нимә килтергәндер, әммә Әнүәргә был эш оҡшап ҡала, һәм әлеге ваҡытта участковый булып хеҙмәт итеүенә бер ҙә үкенес тойғоһо кисермәй.\n– Колхоз тарҡалғас, халыҡ аптырап ҡалды, күпселек эскелеккә бирелеп китте. Шуға ла тәү йылдары эскелек, уның арҡаһында сыҡҡан ғаилә-көнкүреш янъялдары күп була торғайны. Хәҙер кәмене. Эскелек күҙгә күренеп аҙайҙы. Халыҡтың аңы, фекерләүе үҙгәрҙе, бигерәк тә йәштәр тырышып донъя көтәбеҙ тип торалар, – тип һөйләй Әнүәр Лотфулла улы эше тураһында. Ул Муйнаҡ ауыл биләмәһенең ете һәм Абзан ауыл биләмәһенән Самаҙы ауылын хеҙмәтләндерә. Инде тәжрибәле участковыйҙы һәр ауылда танып-белеп торалар.\nӘнүәр Лотфулла улы биләмә башлыҡтарына, ауыл старосталарына, ҡатын-ҡыҙҙар советына таянып эшләй. Ҡатыны Ләйсән дә тормош иптәшен аңлап, һәр яҡтан уға терәк булырға тырыша. Уларҙың балалары: улдары Булат, әле әрме хеҙмәтенә алынырға тора, Анил – 10-сы класта, Лиана 2-се класта белем ала, Әнүәр саҡырыуҙарҙа булғанда өйҙәге эштәрҙе башҡарып торалар. Улар аңлай – аталарының хеҙмәте яуаплы һәм ауыр, уның ҡасан ҡайтып инерен дә күҙаллап булмай.\nЭйе, участковыйҙың эше күп яҡлы. Өҫтәүенә, уның эше иң изгеләрҙән булды һәм булып ҡала – даими һәм өҙлөкһөҙ енәйәтселеккә ҡаршы көрәш, йәнәшәлә йәшәгән кешеләр тураһында хәстәрлек күреү, ғаиләләрҙә үҙ-ара мөнәсәбәттәрҙә ярҙам күрһәтеү.\nГраждандарҙың көндәлек именлеге һәр участковыйҙың эш сифатына бәйле. Ошоно аңлап та хеҙмәт итә Әнүәр Лотфулла улы.\nУчастковый – тимәк, һәр йәһәттән белемле булыу, кешеләр менән эш итә белеү, үҙеңдең участогыңдағы халыҡта ихтирам яулау һәм хөрмәтле булыу ул. Ваҡыт үтеү менән участковый вазифаһында хеҙмәт итеү йәшәү рәүешенә әүерелә, уларҙың ял һәм байрам көндәре юҡ, көндөң һәм төндөң ниндәй ҙә мәлендә участка халҡы шылтыратып, һаҡлау һәм ярҙам һорауы мөмкин.\nАйгөл Ҡылысбаева. Автор фотоһы.


Кесерткән ашы — башҡорт халҡының бик борондан ҡулланған аҙығы. Яҙ етеү менән, кесерткән үләне ҡалҡып сыҡҡас та бешергәндәр. Файҙалы матдәләргә, бигерәк тә С витаминына бай.\n2 Ашҡа кәрәк ҡушылмалар\nЭмаль йә быяла һауытҡа, кәрәгенсә һыу алып, ҡайнатырға ҡуяһың. Һыу ҡайнап сыҡҡас, картуф, әҙерәк кишер төшөрәһең, улар бешер алдынан ғына кесерткән турап һалаһың. Кесерткән төҫөн үҙгәрткәс, биш-алты минуттан утты һүндерәһең. Тоҙҙо һуңынан һалырға кәрәк. Ашты ҡаймаҡлап, йә һары май менән ҡоротлап бирергә мөмкин.\nБыл әрһеҙ сүп үләне — ата-бабаларҙы аслыҡтан ҡотҡарған, дауа сараһы булараҡ та ҡулланылған. Ололар, яҙғыһын 3 үләнде (кесерткән, балтырған, ҡуҙғалаҡ) мотлаҡ 3 тапҡыр булһа ла бешереп ашарға кәрәк, ти торғайны.\nКесерткән япраҡтарында С витамины лимонға ҡарағанда 2,5 тапҡырға күберәк. Шулай уҡ А, В1, В2 витаминдары, минераль тоҙҙар, төрлө органик матдәләр күп. Кесерткән аҡһымында алыштырғыһыҙ 10 аминокислотаның 9-ы бар. Арығанда, ауырыуҙарҙан өҙлөккәндә ул - иң беренсе ярҙамсы. Калий менән кальцийға бай булыуы йөрәкте, ҡан тамырҙарын шифалай. Шәкәр ауырыуын, гемоглобин төшөүен, күҙ ауырыуҙарын дауалағанда ла кесерткән беренсе ярҙамсы.\nҠаны ҡуйы булған кешеләргә генә уны һаҡлыҡ менән ҡулланырға кәңәш ителә. Кесерткәнле аш артынан ҡан шыйығайтыусы сәйҙәр эсеп ҡуйһағыҙ, зыяны булмаҫ.\nАшҡа кәрәк ҡушылмаларҮҙгәртергә\nКесерткәнде итле һурпаға һалып та, «ҡоролай» ҙа бешерергә була. Итһеҙ бешергәндә\nкесерткән — бер услам (100—200 г.),\nБәрәңге — 3 дана\nКишер — 1-2 дана,\nҺуған — бер баш,\nҺыу — 2,5-3 литр,\nТоҙ, тәмләткестәр — тәменсә.\nИке дана йомортҡа (мотлаҡ түгел)\nАҡ май йәки шыйыҡ май — оҡшағанса\nҺыуҙы ҡайнатып сығарғас, бәрәңге турап һалына, ул бешә торғансы, кишерҙе ҡырғыстан үткәреп, өҫтәп ебәрәһең. Башлы һуғанды ваҡлағас, майҙа ҡыҙҙырып алырға була, шул көйө лә һалырға мөмкин. Кесерткәнде башта һалҡын һыуҙа йыуып, ҡайнар һыу менән бешекләп алаһың. Сағылыуҙан ҡурҡмаһаң, бешекләмәй генә лә турарға була. Был хатта быуын һыҙлағанда файҙалы ла.\nКесерткәнде башҡа үҫемлектәр артынан оҙатҡас, бер нисә минуттан әҙер ҙә була. Ҡаты итеп бешерелгән ике йомортҡаны ваҡ ҡына итеп турап, ашҡа һалаһың.\nТабынға ҡаймаҡ менән бирһәң, телеңде йоторлоҡ булыр.\nКесерткән япрағынан щи\nСығанағы — «https://ba.wikibooks.org/w/index.php?title=Кесерткән_ашы&oldid=20091»\nПоследний раз редактировалась 19 ғинуар 2020 в 00:32\nБыл бит һуңғы тапҡыр 00:32 19 ғинуар 2020 үҙгәртелгән.


Өлкәндәр Өсөн Видеоуйындары: Платформалары Өсөн Иң Яҡшы Уйындарының Түләүһеҙ Порно\nӨлкәндәр Өсөн Видеоуйындары: Бөгөн Теркәлгән!\nЯрай, һаумы! Һеҙ компьютер вирустарҙың һеҙгә эләгеүе ҡурҡыныс арыныҡ, ҡасан алырға омтыла инеү порноигры? Беҙ һеҙҙе ишетәбеҙ: беренсе сиратта өлкәндәр өсөн ойошторолған видеоуйындары бына ни булды, сөнки беҙ аңлайбыҙ, был ҡасан үҫер этәргес килә, интернетта әҙәпһеҙ геймер тырыша изо барлыҡ көстәре биреү, ысынлап та, ул ябай тел каприз уйынды үҙ ҡулына алыуын теләй. Бөгөн мин һеҙгә барыһы тураһында тураһында һөйләү һәм өлкәндәр өсөн видеоуйындары тыш, беҙ уртаса уйынсылары нимә тәҡдим итә ала. Неудивительный, беҙ билдәле бер йүнәлеш баҙарында биләгән тырыша, һәм шуға күрә һеҙ булырға тейеш осторожны!, Ҡыҙғаныс, һәр ваҡыт аҡыллы дивидендтар килтереп булмай, сөнки был тел күптән инде бизнес һәм өлкәндәр ҡушыла. видеоуйындары йоғонто яһай тыш, бөтә әйберҙәр кеүек өлкәндәр арауыҡта эшләнгән. Шул уҡ ваҡытта техник яҡтан бәлки, беҙҙең үҙәге һәм башҡа хеҙмәттәр кимәленә сығыу өсөн, беҙ уйлағанса, был кесе чертовски тип өмөт итә. Тулыһынса өйрәнергә теләйем икән, ололар өсөн видеоуйындары нимә тәҡдим итә ала, һәм үҙе инанған беҙҙең иҫ киткес берләшмәһе булып тора ни? Иҫәп яҙыуын булдырыуҙа һәм шуның өсөн ялтырап ҡарап, уларҙың ололар өсөн булыуын тора видеоуйындары!\nИң мөһим, иң кәрәкле нәмә менән телгә ала башлайҙар, - был ябай ғына факт, ололар өсөн бөтөнләй бушлай видеоуйындары был һеҙҙең өсөн. Дөрөҫ, был – беҙ бик күп билдәле хаб юлынан бара, уны үҙенә һүҙмә-һүҙ таратыу мәғлүмәт базаһына инеп, беҙ оло ғына арауыҡта бара. Бындай ҡараш тиҙ уйын, Отложить of League булараҡ, һеҙҙең бөтә һөйләгәнегеҙҙе, белергә кәрәк тураһында һеҙ бушлай онлайн – уйын-һеҙ, бәлки, ышанам, сөнки уларҙың һәр биреүгә барыһы ла әҙер, кем теләй киҫәге?, Күркәм уйындар, һәм ул ябай, күрһәтәм, тип, һеҙ, табышлы бизнес алып барыу һәм законлы ҙә мөмкин, әгәр әйбер була өсөн уйынсылар дөрөҫ эшләйҙәр һәм улар тураһында ҡайғыртыу. Бынан тыш, өлкәндәр өсөн видеоуйындары беҙ эшләргә яратабыҙ, шуға күрә, зинһар, аңлап, беҙ һеҙгә ярҙам менән бушлай мәғлүмәт базаларында йыйылған аҡыл шартлатып ХХХ – релиз, булды ул беҙҙең өсөн. Беҙ һеҙҙең менән тулыһынса үҙе аҡса иҫәбенә финанслау серияһы өсөн аласаҡ ҡасан да булманы һәм реклама иғлан ненавязчивый, һуңғы аҙыҡ-түлек һәм хеҙмәте тураһында һеҙгә мәғлүмәт бирергә, улар һеҙҙе ҡыҙыҡһындырыуы мөмкин., Уйын өлкәндәр өсөн өлкәндәр өсөн тел видеоуйындары арауыҡта ныҡ айырыла, шуға инандым, ул иртәме-һеҙ бортҡа эләгә, һуңыраҡ ҡарағанда – яҡтан һеҙ дөрөҫ түгел ритмын был мажара булыуын теләйбеҙ!\nҘур коллекция булдырыу\nБеҙ өлкәндәр өсөн Видеоуйындары, тип иҫәпләй төрлөлөгө-ул тормош тәмләткестәр: бына ни өсөн беҙ һеҙ аласаһы инеү мөмкинлеге бирелгән икән, тип телисез икән, бер ниндәй ҙә түләргә аҡсаһы юҡ, ә икенсенән, чертовски күп! Бөтә был нисек эшләй? Ярай, урын алһа, үҙебеҙ тураһында уйламаныҡ, беҙ бер йомортҡаны кәрзингә һалып бөтә, уның урынына беҙ хәл итә, тип биргән аҡыллы идеялары булған ине һәм был бөтә яҡтарҙа был уйынды бик күп баҫҡынсыларҙы в бреду уйынсылар урынына, мөмкин булһа улар бик күп уйнаған ише. Канальный секс ярата? Ә үҫмер әйтерһең? Шлюха неге? Blow job?, Теләһә ниндәй өҫтөнлөк бирә лә, тәме йәки теләге, ул ҡасан һезгә-теләп алынған ине ҙә, өлкәндәр өсөн видеоигр ҡайһы бер ырыу булып тупланып. Беҙ һәм беҙҙең тикшеренеү үткәрергә белмәй, тип теләйем геймер – бигерәк тә шул, бер кем аяҡ ағзалары араһында ҡаты таш кеүек! Һөҙөмтәлә шулай килеп сыға, тип иҫәпләй беҙ эротическое үҙәгенең иң ҡыҙыу уйын, һәм һеҙ йәнә һәм йәнә кончать була. Был һеҙгә аҡыл ысынлап дана шартлатып тейеш, шулай уҡ, һеҙ уны нисек шартлатып йөк ярҙам итә. Бер ай һайын беҙ шулай уҡ яңы уйындар өҫтәлеп, релиз 40-тан ашыу өҫтәүенә, хәҙерге ваҡытта беҙ уларҙы һеҙгә бирмәйем., Етерлек әйткәндә, әгәр һеҙ кем ярата һ ҙур, бәләкәй булған был һеҙҙең өсөн яҡшы урын.\nВидеоуйындары графигы ни өсөн биреү тураһында һөйләшеү булды өлкәндәр: сәбәп, ни өсөн улар иҫ киткес бөтөнләй күренмәй, бөтәһен тиерлек арауыҡта һәм өлкәндәр өсөн уйын аңлап, беҙ бер аҙым алда конкурентлы, иң яҡшы төҙөү уйын эш ҡасан етә, улар фантастически күренә. Нисек килеп етә ул, беҙ, һеҙ һорарға? Күп йылдар эшләгәндәрҙән тыш, был тел беҙҙең геймер, ә һуңынан движок менән иң яҡшы эштәрен ҡарап, тормошҡа ашырыу өсөн яһала был., Ҡыҙыҡ өсөн тағы ла бер үҙенсәлеге шунда: өлкән платформа видеоигр, был бөтә һеҙҙең уйнай алмайбыҙ, беҙ нимә тәҡдим итә ала, үҙ локаль КОМПЬЮТЕР материал скачать түгел. Беҙ быны нисек өлгәшергә? Ярай, һеҙҙең браузер аша бөтә сервис эшләй, ә был, шулай уҡ, тигәнде аңлата, тип, кешеләрҙең яҡшы һәм macos ла нигеҙләнә. Беҙ түгел, тип уйлап, шул уйын менән генә сикләнергә тейеш, тип Windows булды, шуға күрә беҙҙең өсөн бик ябай булған ҡарашын браузерный һайлай., Беҙ шулай уҡ графика алырға насип була әҙәм, ысынлап та, беҙҙең протаранивать аша, веб – сайт-был һеҙҙең бында туры йүгерек ҡараш күрһәтергә тейеш, уйын ни тиклем матур күренә.\nӨлкәндәр өсөн Видеоигры тураһында минең һуңғы һүҙем\nМин, әлбиттә, йыйын, тип фаразлай видеоуйындары өлкәндәр өсөн-был бик яҡшы, был ҡасан булһа ла, һуңғы 4 йыл дауамында мин улар өҫтөндә нисек эшләне. Ләкин, йәғни, мин күп энтузиазм, тигән һүҙ түгел, һеҙ булырға тейеш торошо менән иң тиҙ тоя мин һеҙҙе шулай уҡ урларға мәжбүр. Әлбиттә, шуға мин тап видеоуйындары өлкәндәр өсөн мөмкинлек бирә һезгә наслаждаться, был түләүҙәр өсөн түгел – кәрәк түгел тревожиться пугаться йәки, сөнки, әгәр ҙә һеҙ яратмайһығыҙ икән, беҙҙең был тәҡдим, бәлки, һеҙ башҡа үткәреү урыны һәм ваҡыты ғына барып яҡшы!, Арттағы – өлкәндәр интернет менән туранан-тура ҡатнашыу өсөн әҙергә хәҙер булып урынға һеҙ яратҡан видеоуйындары йүнәлеш бармы? Браузер аша теркәү өсөн кәмендә 60 секундҡа ғына уйнай башлаған һәм үҙ – башҡа яҡтарҙа вижу!


Ауыл хужалығы предприятиелары үҙ продукцияһын аралашсыһыҙ һатырға тырыша // Иҡтисад | новости башинформ.рф\nАуыл хужалығы предприятиелары үҙ продукцияһын аралашсыһыҙ һатырға тырыша\n15:53, 17 января 2011 Иҡтисад\nБашҡортостанда, үҙ сауҙа нөктәләрен асып, продукцияларын аралашсыһыҙ һатырға ынтылыусы ауыл хужалығы етештереүселәре артҡандан-арта бара. Шаран районында, 2007 йылда "Марс" ауыл хужалығы производство кооперативы базаһында төҙөлгән "Агро-Марс" крәҫтиән-фермер хужалығы яуаплылығы сикләнгән йәмғиәте ошондай предприятиеларҙың береһе. Был — үҫемлекселек һәм малсылыҡ продукцияһы етештереү һәм һатыу менән шөғөлләнгән тотороҡло үҫешеүсе рентабелле хужалыҡ. Йәмғиәт 3449 га майҙанды биләй, шул иҫәптән ауыл хужалығы участкалары — 3189 гектар (шуның 1444 гектары — һөрөнтө ерҙәр). Милекселек формаһын алмаштырғандан һуң бында баҫыусылыҡ һәм малсылыҡ буйынса производство күрһәткестәре йылдам күтәрелде. Һәр һыйырҙан тулайым һауым өс йылда — уртаса 24 процентҡа, бөтә тулайым продукция — 1,7 тапҡырға, ә бер хеҙмәткәргә етештереү 2,3 тапҡырға артты. Һөҙөмтәлә хеҙмәткәрҙәр ҙә элеккенән бер ярым тапҡырға күберәк эш хаҡы ала башланы.\nБыйыл хужалыҡ етәкселәре үҙ үҫешендә алға китергә ҡарар итте һәм үҙ продукцияларын аралашсыһыҙ һатыуға тотондо. Ошо маҡсатта үҙәк усадьбала, Салмалы ауылында, сауҙа нөктәһе йыһазландырылды.\nУны асыу тантанаһында район хакимиәте башлығы Илгиз Сәмиғуллин, ауыл хужалығы предприятиеларының үҙ магазиндарын асыуы — бөтә агросәнәғәт комплексы өсөн өҫтөнлөклө бурыс, тип билдәләне.\n— Эштәрҙе алып барыуға бындай ҡараш һөҙөмтәһендә хужалыҡта бер нисә бурыс ыңғай хәл ителә, — тине ул, — предприятиеның «тере» аҡсаһы буласаҡ, яңы эш урындары барлыҡҡа килә, ауыл халҡы сифатлы аҙыҡ-түлек аласаҡ.\n"Агро-Марс" крәҫтиән-фермер хужалығы етәкселеге планында — яҡын араларҙа кафе асыу, унда үҙ эшсәндәре кистәрен мәҙәни ял итә, юбилей сараларын, туйҙар үткәрә аласаҡ. Хәҙер буласаҡ кафе бинаһында ремонт эштәре алып барыла.


Өфөлә Лилиә Ғүмәрова Никас Сафроновтың күргәҙмәһен асты // Мәҙәниәт | новости башинформ.рф\nӨфөлә Лилиә Ғүмәрова Никас Сафроновтың күргәҙмәһен асты\n12:53, 28 ноября 2013 Мәҙәниәт\nБР Милли музейында күренекле Мәскәү рәссамы Никас Сафроновтың шәхси күргәҙмәһе презентацияһы үтте, унда 80 рәсем һәм график эштәре тәҡдим ителде. Асыу тантанаһында БР Милли музейы директоры Ғәли Вәлиуллин рәссамды уңышы менән ҡотланы: 7 ноябрҙә асылған күргәҙмәне үткән шәмбелә 747 кеше ҡараны.\n— Беҙҙең өсөн бөгөнгө сара бик мөһим, сөнки 2014 йыл Рәсәйҙә һәм республикала Мәҙәниәт йылы тип иғлан ителде, — тине республика премьер-министры урынбаҫары Лилиә Ғүмәрова. — Башҡа субъекттарға ҡарағанда, беҙ киләһе йылға ныҡлы әҙерлек менән аяҡ баҫабыҙ, тип иҫәпләйем, сөнки бер йыл элек Президенттың Дәүләт Йыйылышына мөрәжәғәтендә күп положениелар мәҙәниәт мәсьәләләренә ҡағылды. Һәм был буш һүҙҙәр түгел. Мәҫәлән, ижади коллективтар үҙҙәренең ижади пландарын тормошҡа ашырыуға 100 миллион һумлыҡ грант алды. Күргәҙмә презентацияһы алдынан Никас хореография училищеһы уҡыусылары менән осрашты. Унда бөйөк бейеүсе һәм яҡташыбыҙ Рудольф Нуриевтың портретын эшләү уйы тыуҙы.\nВице-премьер Никас Сафроновтың йәмәғәт эшмәкәрлеген юғары баһаланы: ул үҙенең тыуған Ульяновск, Димитровград ҡалаларында сәнғәт мәктәптәре кураторы.\n— Бик йылы ҡала, матур кешеләр. Ҡала бай һәм етеш тормошло булыуы күренеп тора. Кешеләр киләсәккә ышаныс менән ҡарай, бөтәһе лә бер-береһе менән таныш кеүек, — тине яңы танышыуҙарҙан үҙ тәьҫораттары менән бүлешеп рәссам. — Минең күргәҙмәм шундай иҫ киткес урында ойошторолоуына һәм һүрәттәрем тарихи яҡтан әһәмиәтле бүлмәлә ҡуйылыуына үтә рәхмәтлемен. Был минең өсөн ҙур хөрмәт. Өфөгә мин беренсе тапҡыр киләм, әммә тағы ла киләсәкмен. Икенсе, тематик күргәҙмә эшләргә йыйынам. Пландар һәм перспективалар ҙур. Бында мине ихлас ҡаршы алыуҙарына, сәнғәт, ижад аша уртаҡ тел таба алыуыбыҙға бик шатмын.\n— Бик күп билдәле мәҙәниәт эшмәкәрҙәре Көнбайышҡа ҡарай, ул яҡҡа сығырға тырыша. Бөгөн һеҙ бында, Рәсәй халҡына, килеүегеҙ икеләтә ҡыуаныслы, — тип билдәләне БР Мәҙәниәт министры Әминә Шафиҡова. — Мәҙәниәт йылында ла һеҙҙең менән осрашырбыҙ, тип ышанам.